text:
Ubugingo Bwuzuye Umwuka (Igice cya kabiri)
Kugendera mu Mwuka
Itandukaniro riri hagati yo guturwamo no kwuzura Umwuka
Guturwamo n'Umwuka
Nk'uko twabibonye mu masomo abanziriza iri, ibice byinshi byo mu Isezerano Rishya byerekana ukuntu na kamere yo guturwamo n'Umwuka kw'abizera bo mu Isezerano Rishya. Ingero zimwe ni izi:
Yohana 7:37-39 "Nuko ku munsi uheruka w'iyo minsi mikuru, ari wo munsi uruta iyindi, Yesu arahagarara avuga cyane ati: Umuntu nagira inyota, aze aho ndi anywe. 38 Unyizera, imigezi y'amazi y'ubugingo izatemba iva mu nda ye, nk'uko Ibyanditswe bivuga. 39 Ibyo yabivuze yerekeje ku Mwuka Wera, uwo abamwizera bendaga guhabwa: ariko ubwo Umwuka yari ataraza, kuko Yesu yari atarahabwa ubwiza bwe."
Abaroma 5:5 "Bene ibyo byiringiro ntibikoza isoni, kuko urukundo rw'Imana rwasabye mu mitima yacu ku bw'Umwuka Wera twahawe."
Abaroma 8:9 "Ariko mwebwe ntimuri aba kamere, ahubwo muri ab'Umwuka, niba Umwuka w'Imana aba muri mwe. Ariko umuntu wese utagira Umwuka wa Kristo, ntaba ari uwe."
1 Abakorinto 6:19-20 "Mbese ntimuzi yuko imibiri yanyu ari insengero z'Umwuka Wera, uri muri mwe, uwo mufite wavuye ku Mana? Kandi ntimuri abanyu ngo mwigenge; 20 kuko mwaguzwe igiciro. Nuko rero mutume imibiri yanyu ihimbaza Imana."
Mu murimo wo gutura mu bizera, Isezerano Rishya ryerekana Umwuka Wera nk'uwo dusigwa, ikimenyetso, ingwate, umufasha n'udushoboza. Ku byerekeye gutura muri twe, Ryrie yaranditse ati:
Umurimo wo gutura mu bizera w'Umwuka ni ipfundo ry'uburyo umurimo w'Umwuka wihariye mu bihe by'itorero. Ni ipfundo kandi ry'amasezerano y'Umwami wacu ku bigishwa be ku byerekeye umurimo w'Umwuka nyuma yo kugenda kw'Umwami ava mu isi. Na none, inyigisho yo gutura mu bizera ni urufatiro ku yindi mirimo Umwuka akora ubu.54
Gutura mu bizera, icyakora, bitandukanye no kwuzura Umwuka kandi byombi ntibigomba kwitiranywa. Hari ibintu byinshi muri Bibiliya byerekana iryo tandukaniro.
(1) Gutura mu bizera ni umurimo wihariye ushoboka ku bizera Kristo gusa. Icya ngombwa ngo Umwuka ature mu muntu ni ukwumvira ku bwo kwizera Kristo (Yohana 7:37-39) mu gihe kwuzura Umwuka guterwa no kwizera Umwuka mu kutuyobora.
Abefeso 1:13-14 "Ni we namwe mwiringiye, mumaze kumva Ijambo ry'ukuri, ni ryo Butumwa Bwiza bw'agakiza kanyu: kandi mumaze kwizera, ni we wabashyizeho ikimenyetso, ni cyo Mwuka Wera wasezeranijwe, 14 uwo twahaweho ingwate yo kuzaragwa wa murage, kugeza ubwo ab'Imana yaronse izabacungura, ubwiza bwayo bushimwe."
(2) Nubwo abizera bose batuwemo n'Umwuka bidakurikije uko bameze mu by'Umwuka (ndetse n'ababaho nk'aba kamere nk'uko tubibona mu 1 Abakorinto 6:19-20), abizera bose ntibuzuye Umwuka.
(3) Uku gutura kuvugwa ko ari ukw'iteka kandi kuvugwa ko ari umutekano w'umwizera. Bisobanurwa ngo "iby'igihe cyose" no "kugeza ku munsi wo gukirizwamo."Mu Abaroma 8:9 hatwigisha ko guturwa n'Umwuka ari gihamya cy'agakiza ku mwizera, "...udafite Umwuka wa Kristo, si uwe."
Yohana 14:16-17 "Nanjye nzasaba Data, na we azabaha undi Mufasha wo kubana namwe ibihe byose, 17 ni we Mwuka w'ukuri. Ntibishoboka ko ab'isi bamuhabwa, kuko batamurora kandi batamuzi; ariko mwebweho muramuzi, kuko abana namwe, kandi azaba muri mwe."
Abefeso 4:30 "Kandi ntimuteze agahinda Umwuka Wera w'Imana wabashyiriweho kuba ikimenyetso, kugeza ku munsi wo gucungurwa."
Umurimo wo gutura mu mwizera w'Umwuka Wera ni umurimo aho Umwuka Wera aza mu mwizera mushya akamuturamo iteka, ahantu aba ari ubwe nk'urufatiro rw'imirimo yose inyuranye akorera mu bugingo bw'umwizera.
Kwuzuzwa Umwuka
Mu gihe abizera badategekwa guturwamo n'Umwuka, bategekwa kwuzura Umwuka. Kubera uko twumva ijambo "kwuzura" bisobanura kwakira ikintu, abenshi bagereranya kwuzura Umwuka no kugira Umwuka muri bo, cyangwa kugira Umwuka mwinshi. Bitiranya kwuzura Umwuka no guturwa n'Umwuka. Ibi si byo kandi bijyana ku bitekerezo bitari byo byerekeye kwuzura Umwuka.
Nyuma yo kumanuka kw'Umwuka kuri Pentekoti, dufite ibice byinshi mu Isezerano Rishya byerekeye kwuzura Umwuka hakoreshejwe amagambo nka "wuzuye" cyangwa "kwuzura" cyangwa "wujujwe." Ingero z'iyi mirongo ni Ibyakozwe 2:4; 4:8, 31; 6:3-5; 7:55; 9:17; 13:9, 52; na Abefeso 5:18. None amagambo "wuzuye" cyangwa "wujujwe" avuga iki?
Mu bice byo mu Byakozwe n'Intumwa, amagambo abiri gusa y'Ikigiriki ni yo akoreshwa, izina pleres, "wuzuye," n'inshinga pimplemi, "kuzura, kwuzuzwa." Uburyo bw'izina bukoreshwa na none ku "bwenge, uburakari, kwifuza, imbaraga, ubuntu," n'ibindi. Nk'izina rivuga imimerere yerekeye ikiyobora n'igitwara umuntu ku buryo gihinduka imbaraga ziganza. Iyo umuntu yuzuye uburakari, ntaba akiyoborwa, arangwa n'uburakari. Umuntu wuzuye Umwuka nk'uko bivugwa mu Byakozwe 6:3 na 5, ni ufite ubugingo bukoreshwa kandi bugengwa n'Umwuka.
Gukoresha uburyo bw'inshinga mu Byakozwe n'Intumwa nk'uko bivuga Umwuka Wera bisa n'aho byerekeye ku kwuzura Umwuka gusanzwe gutegekwa mu Befeso 5:18. Ibintu byinshi bishyigikiye icyo gitekerezo:
- Pimplemi iteka ibaho mu nshinga itondaguwe muri aorist (igikorwa kitaramba) kandi iteka mu ndagihe (byibanda ku byabaye atari imimerere). Ibyakozwe 4:8 ni inshinga itondaguwe muri “aorist” kandi hashobora gusobanurwa, "Nuko Petero yuzuye Umwuka Wera, arababwira ati ..."Igitekerezo nk'iki kivugwa kuri Pawulo mu Byakozwe 9:17 na 13:9.
- Biba iteka mu gihe cyahise (byerekana umurimo ukomeye w'Imana). Nta bya ngombwa byo kwuzura bivugwa, gusa ko abamuhawe bujujwe Umwuka.
- Ukwuzuzwa Umwuka kwari ku bw'umurimo wihariye kandi byari iby'igihe gito. Ibi bishobora kubonwa tugereranije Ibyakozwe 2:4 na 4:8, 31. Ibyakozwe 4:8 hasa n'ahaherereye ku mibereho isanzwe ya Petero ayobowe n'Umwuka, ariko muri ibi bice bindi bibiri, ukwuzura kwihariye kwabereyeho umurimo wihariye.
Ariko kubera ko ari igice kimwe aho twe abizera dutegekwa kwuzura Umwuka, ubusobanuro bwa "wujujwe" bugaragara neza mu Befeso 5:18, "kandi ntimukanywe inzoga zirimo ubukubaganyi: ahubwo mwuzure Umwuka."
"Wujujwe" ni inshinga pleroo, "kwuzuza, gutuma byuzura, kwuzuza ku rugero rwuzuye." Bikoreshwa ku bintu nk'amajwi n'impumuro (Ibyakozwe 2:2; Yohana 12:3), no ku bantu hamwe n'imbaraga n'imico nk'ibyishimo, gukiranuka, ubwenge (Ibyakozwe 2:28; 13:52; Abafilipi 1:11; Abakolosayi 1:9). Twumva dute ijambo "wujujwe" ku byerekeye Umwuka? Mbese ni we umuntu yuzurishwa, cyangwa uburyo umuntu yuzuzwa?
Bamwe bumva ko Umwuka ari We umuntu yuzurishwa nk'amazi mu kibindi, ariko mu buryo bw'ikibonezamvugo si byo. Birushaho kuba byiza kwumva Umwuka nk'uburyo umuntu yuzuzwamo, atari icyuzurishwa. Ikigiriki ni ururimi rukunda gukoresha utujambo twerekana uko ijambo runaka rikoreshwa mu nteruro cyangwa ibango. Kandi ni itegeko mu kibonezamvugo cy'Ikigiriki ko inshinga ishobora gukoreshwa mu buryo bwinshi kugira ngo umuntu atandukanye ibitekerezo bidahuye cyangwa ngo igitekerezo runaka kibashe kwumvikana kurushaho.
Mu Byanditswe Byera mu Kigiriki, "hamwe n'Umwuka" byerekana imbanziriza-jambo en hamwe n'izina pneuma mu buryo bwerekana uvuga (pneumati). Mu gusobanura uko ijambo ryubatswe ku byerekeye Umwuka nk'ikintu twuzurishwa ntibyumvikana neza kubera ko inshinga yo kwuzura ifata izina mu buryo bwa nyiri ikintu ngo yerekane icyo twuzurishwa, atari nyiri ikintu. Uburyo nk'ubwo bwerekana nyiri ikintu ari we uvuga.55 Reka nsobanure muri ubu buryo:
- Mu buryo bwerekana nyirikintu, izina ryerekana ikintu, icyo kwuzurisha, nk'igihe inzu yuzuye umubavu w'amavuta igihe Maria yasigaga ibirenge bya Yesu (muri Yohana 12:3).
- Mu buryo bwerekana uvuga, izina ryerekana ikintu cyangwa igikoresho gitera kwuzura, ni ukuvuga, "mwuzure Umwuka."
- Mu buryo bw'icyuzuzo, izina ryerekana ikintu cyujujwe, nk'igihe agahinda kuzuye umutima (muri Yohana 16:6).
Mu Befeso 5:18, ikinyuranyo cy'inzoga cyerekana ko igitekerezo cyumvikana mu by'uko kwuzura ari ukuyoborwa n’Umwuka mu buryo bw'Umwuka usanzwe atuye kandi aba mu bizera. Ibisa n'iby'uwasinze byerekanwa n'intumwa ngo bigaragare neza: gusinda inzoga bisobanura kuyoborwa, gukoreshwa n'inzoga. Ibimenyetso bigaragara bitangira kuboneka uko umuntu atangira gukoreshwa n'inzoga.
Ibinyuranye, kwuzura Umwuka ni ukuyoborwa n'Umwuka bityo rero umwizera wuzuye Umwuka akora ibintu bidasanzwe kuri we ayobowe n'Umwuka nk'uko uwasinze akora ibidasanzwe kuri we akoreshwa n'inzoga.56
Ikigereranyo kiri mu buryo bwo kuyoborwa. Umusinzi ayoborwa n'inzoga aba yanyoye. Bitewe n'ibyo atekereza mu buryo budasanzwe kuri we. Bityo rero, umuntu wuzuye Umwuka ayoborwa kandi agakora mu buryo budasanzwe kuri we. Ibi si ukuvuga ko ubu buryo ari amakosa cyangwa ari sinzi uko bumeze, ahubwo ni uburyo budahuje n'imibereho ye ya kera. Bityo kwuzuzwa Umwuka ni ukuyoborwa n'Umwuka.57
Ibivugwa si ukugira Umwuka muri wowe imbere, ahubwo ni ukureka Umwuka ukurimo agategeka kandi akagera muri buri gice cy'ubugingo bw'umwizera.
Tubishyize mu magambo yoroheje, kwuzura Umwuka bivuga ko, n'ubwo ari ubushake kandi ari nk'igisubizo ku kwizera, umuntu aruzuzwa, akagengwa, akayoborwa n'Umwuka wera. Ijambo wujujwe ubwaryo rishyigikiye ubwo busobanuro. Ikivugwa si ikintu gisukwa mu gikoresho kirimo ubusa. "Ikigenga ubwenge kivugwa ko kibwuzura," ni ko Thayer, umuhanga mu kwandika urutonde rw'amagambo yavuze. Uku gukoreshwa kw'ijambo kuboneka muri Luka 5:26 "bose, bari buzuye ubwoba" (KJV) no muri Yohana 16:6 "Ariko kuko mbabwiye ibyo, imitima yanyu yuzuye agahinda." Ubwoba bwabo n'agahinda byarabagengaga si amarangamutima yabo; byarabategekaga bikabayobora.58
Kamere n'intego yo kwuzura Umwuka
Kamere n'intego nyayo yo kwuzura Umwuka ni ibihe? Mbese ni ugushobozwa umurimo, cyangwa yerekana kwezwa kw'umwizera? Mu Byakozwe n'Intumwa, kwuzura Umwuka kugaragara neza nko gushobozwa n'Imana umurimo no gutanga ubuhamya no gutangaza Inkuru Nziza (Ubutumwa Bwiza bw'Umwami Yesu Kristo. Reba Ibyakozwe 9:17; 11:24; 13:9, 52).
Ibyakozwe 1:8 "Icyakora muzahabwa imbaraga, Umwuka Wera n'abamanukira; kandi muzaba abagabo bo kumpamya, i Yerusalemu n'i Yudaya yose n'i Samaria no kugeza ku mpera y'isi."
Ibyakozwe 4:8 "Nuko Petero yuzuye Umwuka Wera, arababwira ati: Batware b'abantu, namwe bakuru,"
Ibyakozwe 4:31 "Bamaze gusenga, aho bari bateraniye haba umushyitsi, bose buzuzwa Umwuka Wera, bavuga ijambo ry'Imana bashize amanga."
Mu gitabo cy'Abefeso, kwuzura Umwuka gutera kuramya, kwubaha, n'imibanire n'abandi ihinduka myiza mu rugo no ku kazi (reba Abefeso 5:18-6:9).59
Kimwe no mu bisa n'ibi, ikibazo kivuka ni, kuki duhitamo? Hari isomo hagati y'imico y'utanga ubuhamya n'icyo ubuhamya bwe bubyara; byongeye, guhamagarirwa kwuzura Umwuka bizanwa no gutekereza ko bazimiye n'icyo imyitwarire y'abizera ibyara mu b'isi. Hari uguhamagarirwa kwitunganya mu Befeso 5:1-14 no guhamagarirwa kwitanga mu Befeso 5:15-16 bikurikiwe n'itegeko ryo kwuzura Umwuka, ritugeza ku kuramya, kwubaha, n'imibanire yavuzwe haruguru.
Biragaragara ko izi ngaruka ziva mu kwuzura Umwuka mu Befeso 5 zibaho mu buryo itorero ritangamo ubuhamya no kugeza abandi ku gakiza. Nk'ingaruka, uburyo bwemewe bwo kurangiza icyo kibazo ni ugusubiza ko kwuzura Umwuka no guhabwa imbaraga zo kwezwa n'iz'umurimo, kandi ko hariho isano ritaziguye hagati y'umurimo no kwezwa, kubera ko imico yerekana ubuhamya(reba by'umwihariko isano riri hagati y'ubumwe n'ubuhamya muri Yohana 13:34-35 na Yohana 17:21-23).60 (Gushimangira ni ukwanjye).
Kugendera mu Mwuka
Ese hari itandukaniro hagati y'itegeko ryo kwuzura Umwuka n'itegeko ryo kugendera mu Mwuka? Nubwo asa n'aho avuga kimwe, hasa n'ahari itandukaniro mu ntumbero cyangwa ibyibandwaho.
Gusesengura ibyo kugendera mu Mwuka
Abagalatiya 5:16 "Ndavuga nti: Muyoborwe n'Umwuka, kuko ari bwo mutazakora ibyo kamere irarikira;"
Abagalatiya 5:16 hategeka abakristo kugendera mu Mwuka. Ni itegeko ry'ubugingo bwa buri munsi - nta mahitamo. Inshinga "kugenda" iri mu gihe (igihe gihoraho) byerekana uguhoraho, umwanya ku wundi kw'uruhare n'ibikenewe. Mu by'ingenzi, abizera bose bafite uruhare rwo kugendera mu Mwuka. Kutabikora ni icyaha cyo kutitabira ubuntu bw'Imana, igikorwa cyo kutabasha kugendera ku bwo kwizera mu mbaraga z'Imana. Kimwe n'umuntu ugendera ku nkoni, yisunga kandi akishingikiriza iyo nkoni, bityo kugendera mu Mwuka ni ukwishingikiriza ku Mwuka ku bwo kwizera muri buri ntambwe y'ubugingo bw'umuntu bwa buri munsi. Ingaruka zasezeranijwe ziva mu kugendera mu Mwuka ni uko umwizera atangira kugira imico ihindutse: gukura ukira kuyoborwa na kamere cyangwa se kuva mu bwami bw'icyaha, ariko na none uburyo bwiza bwo gutanga imbuto z'Umwuka.
Abagalatiya 5:16 herekana ko ibitari ukugendera mu Mwuka ari ukuyoborwa na kamere. Umwizera atagendeye mu Mwuka yayoborwa na kamere. Ukuri rero ni uko umwizera ayoborwa n'Umwuka cyangwa akayoborwa na kamere. Icyo yishingikirizaho nk'imbaraga ze z'uko abaho buri munsi ni cyo cyerekana uyobora cyangwa ikiyobora ubugingo bwe n'inzira ubugingo bwe bukurikira.
Gusobanura ibyo kugendera mu Mwuka
Kugendera mu Mwuka ni ukugenda kwishingikiriza Umwuka bisobanura kwiyemeza kwiringira cyangwa kwizera imbaraga zonyine z'Umwuka uba muri twe ngo atubashishe kwubaha Imana no gutsinda (kunesha ibyifuzo bya kamere). Bishobora kuba bibi gutera umugongo Umwuka cyangwa kuba byiza guhindukirira Umwuka, ni ukuvuga ko umwizera ahitamo kwiyanga no guhindukirira Umwuka Wera ngo amushoboze kugira ubugingo bwa gikristo. Ibi bishobokera mu kwizera (reba mu Abagalatiya 5:5). Ariko ni iby'ingenzi kugira imyifatire yishingikiriza umwanya ku wundi ku kwiga Ijambo ry'Imana, gusenga, kuramya, gusengana n'abandi, no kwirinda kugira umwenda ku Mana mu gukora ibyo umuntu yemera, kuba inyangamugayo ku Mana mu kwatura gushaka guhorana ubumwe bw'ukuri na Yo. Ingaruka ni imbuto z'Umwuka aho kuba imirimo ya kamere (Abagalatiya 5:18-26).
Abagalatiya 5:18-26 "Ariko niba muyoborwa n'Umwuka, ntimuba mugitwarwa n'amategeko. 19 Dore imirimo ya kamere iragaragara; ni iyi: gusambana, no gukora ibiteye isoni, n'iby'isoni nke, 20 no gusenga ibishushanyo, no kuroga, no kwangana, no gutongana, n'ishyari, n'umujinya, n'amahane, no kwitandukanya, no kwirema ibice, 21 no kugomanwa, no gusinda, n'ibiganiro bibi, n'ibindi bisa bityo. Ndababwira hakiri kare, nk'uko nababwiye kera, yuko abakora ibisa bityo batazaragwa ubwami bw'Imana. 22 Ariko rero imbuto z'Umwuka ni urukundo, n'ibyishimo, n'amahoro, no kwihangana, no kugira neza, n'ingeso nziza, no gukiranuka, 23 no kugwa neza, no kwirinda: ibimeze bityo nta mategeko abihana. 24 Aba Kristo babambanye kamere n'iruba n'irari byayo. 25 Niba tubeshwaho n'Umwuka, tujye tuyoborwa n'Umwuka. 26 Twe kwifata uko tutari, twenderenya, kandi tugirirana amahari."
Itandukaniro riri hagati yo kwuzura Umwuka no kugendera mu Mwuka
Kwuzura Umwuka bitera kuyoborwa n'Umwuka binyuze mu kwubaha, naho kugendera mu Mwuka bikomeza ukuyoborwa n'Umwuka binyuze mu kumwishingikirizaho intambwe ku yindi. Mu kwuzura Umwuka twubaha cyangwa twicisha bugufi imbere y'Umwuka - mu kugendera mu Mwuka twishingikiriza kuri We. Nk'uko twabibonye, kugenda ukoresheje uburyo bw'ikintu ni ukucyishingikirizaho. Muri ubwo buryo, kugendera mu Mwuka bivuga kumwishingikirizaho mu mibereho yacu ya buri munsi. Icyakora, mu Kigiriki, ayo mategeko yombi ategeka mu ndagihe y'igikorwa gihoraho; yombi ni imbuto zo kwizera kandi birumvikana neza ko aberaho icyarimwe. Itandukaniro rinini n'ubusobanuro bw'inshinga n'igihe zitondaguyemo (amajwi yazo).
"Wujujwe" ni ijwi ryerekana igikorwa gikorerwa ruhamwa naho "kugenda" ni ijwi ryerekana ko ruhamwa ari yo ikora igikorwa. Igitekerezo cya "wujujwe" bivuga "uyoborwa" n'ijwi n'igikorwa gikorerwa ruhamwa yerekana ukubaha cyangwa ukwicisha bugufi. Tugomba gukomeza gushaka kureka Umwuka akatuyobora. Ahabwa uburyo bwo kutuyobora agatuma Kristo yishyira akizana mu bugingo bw'umwizera (Abefeso 3:16-17). Mu kwuzura Umwuka tureka uburenganzira bwacu bwo kugenga ubugingo bwacu; tukamwubaha. Kwuzura Umwuka bisa n'ibyo mu Baroma 6:12-13.
Abefeso 3:16-17 "Ngo abahe, nk'uko ubutunzi bw'ubwiza bwe buri, gukomezwa cyane mu mitima yanyu ku bw'Umwuka we; 17 kandi ngo Kristo ahore mu mitima yanyu ku bwo kwizera, kugira ngo, ubwo mumaze gushorera imizi mu rukundo, mukaba mushikamye,"
Abaroma 6:12-13 "Noneho ntimukimike ibyaha mu mibiri yanyu izapfa, ngo mwumvire ibyo irarikira. 13 Kandi ntimuhe ibyaha ingingo zanyu kuba intwaro zo gukiranirwa: ahubwo mwitange, mwihe Imana nk'abazuke, n'ingingo zanyu muzihe Imana kuba intwaro zo gukiranuka."
Ijwi ryerekana ko ruhamwa ari yo ikora igikorwa hamwe n'ubusobanuro-fatiro bw'ijambo"kugenda" byerekana guhitamo gutera buri ntambwe mu kwizera Umwuka nk'uwo dukoresha mu kugenda. Intego ni ukugumana ubuyobozi bw'Umwuka hamwe n'umutima wo kwubaha cyangwa kwicisha bugufi. Mu by'ukuri, aya mategeko yombi ni uburyo bubiri bwo kuvuga ikintu kimwe, ariko ufite intego zitandukanye.
Impamvu tugomba kwuzura no kugendera mu Mwuka
1. Ni itegeko ryo mu Ijambo ry'Imana
Imana ntiba yaraduhaye aya mategeko iyo aba atari aya ngombwa. Kuba Imana yarabitegetse, ni iby’ingenzi. Iki si ikintu cyo kugibwaho impaka cyangwa icy'amahitamo gishobora kurekwa nta nkurikizi zikomeye.
Abefeso 5:18 "Kandi ntimugasinde inzoga zirimo ubukubaganyi:ahubwo mwuzure Umwuka."
Abagalatiya 5:16 "Ndavuga nti: Muyoborwe n'Umwuka kuko ari bwo mutazakora ibyo kamere irarikira;"
2. Nta cyakorwa adahari
Kubera ko kamere (cyangwa imbaraga z'umuntu) itagira icyo yungura kandi ikaba idatanga ubushobozi bw'ubugingo bw'Umwuka nyakuri, dukeneye bikomeye imbaraga z'Imana - kwuzuzwa Umwuka Wera. Impamvu ya ngombwa yo kwuzura (kuyoborwa) Umwuka igaragazwa n'imirimo myinshi ashobora wenyine gukorera mu bugingo bwacu. Nk'uko Umwami atwibutsa, "Umwuka ni we utanga ubugingo; umubiri nta cyo umaze: amagambo mbabwiye ni yo Mwuka kandi ni bwo bugingo" (Yohana 6:63).
Abaroma 7:15-18 "Sinzi ibyo nkora; kuko ibyo nshaka, atari byo nkora. 16 Ariko ubwo nkora ibyo ndashaka, nemera ko amategeko ari meza. 17 Nuko rero noneho si njye uba nkibikora, ahubwo ni icyaha kimbamo. 18 Nzi yuko muri njye, ibyo ni ukuvuga muri kamere yanjye, nta cyiza kimbamo:kuko mpora nifuza gukora icyiza, ariko kugikora ntako;"
Abaroma 8:3 "Kuko ibyo amategeko yananiwe gukora ku bw'intege nke za kamere yacu, Imana yabishohoje ubwo yatumaga Umwana wayo afite ishusho ya kamere y'ibyaha, kuba igitambo cy'ibyaha, icira ibyaha bya kamere ho iteka;"
3. Ntitwashimisha Imana tutamufite
Igitandukanye no kwuzura Umwuka ni ukuyoborwa na kamere. Kuyoborwa na kamere ni ukugira ubugingo bugengwa na kamere, ukaba umuntu ukurikirana ibyo kwikunda, iby'isi, iby'igihe gito; iby'Umwuka, iby'ijuru, iby'iteka bikahagwa. Turi mu isi dushobora gukoresha isi tukishimira imigisha Imana itanga, ariko ibi ntibigomba kuba intego yacu cyangwa ngo bituyobore. Fata igihe cyo gusoma no gutekereza kuri Matayo 6:19-33; na Timoteyo 6:6-19 hamwe n'igice gikurikira.
Abaroma 8:5-8 "Abakurikiza ibya kamere y'umubiri, bita ku by'umubiri; naho abakurikiza iby'umwuka, bakita ku by'umwuka. 6 Umutima wa kamere utera urupfu, ariko umutima w'Umwuka uzana ubugingo n'amahoro: 7 kuko umutima wa kamere ari umwanzi w'Imana, kuko utumvira amategeko y'Imana, ndetse ntushobora kuyumvira. 8 Erega burya abari mu butware bwa kamere ntibashobora kunezeza Imana."
4. Nta gukura mu by'Umwuka gushoboka tutamufite
Gusoma muri Yohana 16:7-15; mu1 Abakorinto 2:6-3:3; mu Bagalatiya 3:1-3; mu Befeso 3:16-19 bitwereka ukuntu Umwuka Wera afite uruhare mu kudushoboza gusobanukirwa no gushyira mu bikorwa Ijambo ry'Imana; maze tugakura muri Kristo. Uko biri kose, ni Umwuka w'ukuri.
Yohana 14:17 "Ni we Mwuka w'ukuri. Ntibishoboka ko ab'isi bamuhabwa, kuko batamurora kandi batamuzi; ariko mwebweho muramuzi, kuko abana na mwe, kandi azaba muri mwe."
Yohana 15:13 "Ntawe ufite urukundo ruruta urw'umuntu upfira inshuti ze."
Icyaha mu bugingo bw'umwizera giteza agahinda Umwuka Wera (Abefeso 4:30) kandi kikazimya imbaraga Ze (1 Abatesalonike 5:19). Ubusabane no kwubaha Umwuka birakomereka. Umwuka aba akiri ku murimo mu bugingo bw'umwizera, afite agahinda, maze kuyoborwa n'Umwuka kukabangamirwa, kukazimwa. Igisubizo cy'icyaha kizwi ni ukucyatura (1 Yohana 1:9) bisobanura kucyihana. Iyo twatuye icyaha by'ukuri dufite intego yo guhinduka mu by'Umwuka n'ubushake bwo kuyoborwa n'Umwuka, kuyoborwa n'Umwuka biragaruka, kimwe n'ubusabane n'Umwami. Uku kuri kugaragara mu bice bibiri bivuga ku gukurira mu Ijambo ry'Imana. Reba 1 Petero 2:1 uko twakwifata ku cyaha (birimo kwatura) bibanziriza guhugurira gusonzera no gukurira mu Ijambo ry'Imana mu murongo. wa 2. Ibisa n'ibyo bigaragara muri Yakobo 1:21a uhagereranije na 1:21b.
1 Petero 2:1-2 "Nuko mwiyambure igomwa ryose n'uburiganya byose n'uburyarya n'ishyari no gusebanya kose, 2 mumere nk'impinja zivutse vuba, mwifuze amata y'Umwuka adafunguye, kugira ngo abakuze, abageze ku gakiza:"
Yakobo 1:21 "Ubwo bimeze bityo, mwiyambure imyanda yose n'ububi busaze, mwakirane ubugwaneza ijambo ryatewe muri mwe, ribasha gukiza ubugingo bwanyu."
5. Ntidushobora guha Imana ikuzo tutamufite
Iyo tugendera mu Mwuka, tugendera mu kwizera imbaraga z'Imana kandi twita ku ntego z'Imana. Ibi birushaho kuba byo uko dukura tugakomera mu Mwami (1 Abakorinto 6:19-20). Iyo tugendera muri kamere, tugenda twiratana imbaraga zacu. Ibi ni ukutiringira Imana kandi bizana gushaka kuyobora ubugingo tutari muri We (Yeremiya 17:5). Ibi bisuzuguza Imana, naho twaba turi mu murimo w'idini. Guha Imana ikuzo bibanzirizwa iteka n'ubugingo bwuzuye Umwuka.
Yeremiya 17:5 "Uku ni ko Uwiteka avuga, ati: Havumwe umuntu wiringira undi muntu, akishima amaboko ye, mu mutima we akimura Uwiteka."
6. Tuba abanyantege-nke tutamufite
Ibi byagombye kugaragara, ariko kubera ko Umwuka ari Udushoboza wo mu ijuru, kugenda tutayobowe na We ni ukugendera mu ntege-nke z'imbaraga zacu (reba n'Abaroma 7:15-25; 8:3-13; Abagalatiya 5:16-25).
Abefeso 6:10-18 "Ibisigaye, mukomerere mu Mwami no mu mbaraga z'ubushobozi bwe bwinshi. 11 Mwambare intwaro zose z'Imana, kugira ngo mubashe guhagarara mudatsinzwe n'uburiganya bwa Satani. 12 Kuko tudakirana n'abafite amaraso n'umubiri; ahubwo dukirana n'abatware n'abafite ubushobozi n'abategeka iyi si y'umwijima, n'imyuka mibi y'ahantu ho mu ijuru. 13 Nuko rero, mutware intwaro zose z'Imana, kugira ngo mubashe gukomera ku munsi mubi, kandi murangije byose, mubashe guhagarara mudatsinzwe. 14 Muhagarare mushikamye, mukenyeye ukuri, mwambaye gukiranuka nk'icyuma gikingira igituza: 15 mukwese inkweto ni zo Butumwa Bwiza bw'amahoro bubiteguza: 16 kandi ikigeretse kuri ibyo byose, mutware kwizera nk'ingabo; ni ko muzashoboza kuzimisha imyambi ya wa Mubi yose yaka umuriro. 17 Mwakire agakiza, kabe ingofero; mwakire n'inkota y'Umwuka, ni yo Jambo ry'Imana; 18 mushengeshe Umwuka iteka mu buryo bwose bwo gusenga no kwinginga: kandi ku bw'ibyo mugumye rwose kuba maso, musabire abera bose."
7. Ntitwagira ibyishimo n’amahoro tutamufite
Reba neza ukuntu byibandwaho mu bice bikurikira :
Abaroma 8:6 ‘Umutima wa kamere utera urupfu, ariko umutima w’Umwuka uzana ubugingo n’amahoro:’
Abagalatiya 5:22 ‘Ariko rero imbuto z’Umwuka ni urukundo, n’ibyishimo, n’amahoro, no kwihangana, no kugira neza, n’ingeso nziza, no gukiranuka,’
Zaburi 32:4 ‘Kuko ukuboko kwawe ku manywa na n’ijoro kwandemereraga, ibyuya byanjye bigahinduka nk’amapfa yo mu cyi. Sela.’
Zaburi 51:12 ‘Unsubizemo kunezezwa n’agakiza kawe; unkomereshe umutima wemera.’
Uko twagendera cyangwa twakwuzuzwa Umwuka
Amategeko yo ‘kuzuzwa Umwuka’ cyangwa ‘kugendera mu Mwuka’ ni amategeko y’abizera mu kubana n’Umwuka Wera ku bwo kuyoborwa, gushobozwa, kandi bakagengwa n’Umwuka uba atuye muri bo. Ni imimerere y’aho Umwuka Wera afite uburenganzira bwo gukora icyamuzanye mu mitima n’ubugingo by’abizera.
Reba izi ngingo eshanu zikurikira nk`uburyo bwo kurushaho gusobanura no gusubiramo.
(1) Abizera bose, baba impinja cyangwa abakuze, bashobora kwinjira mu mirimo n’imigisha by’Umwuka Wera iyo babanye bagafata icyitegererezo ku Mwuka mu kwizera.
(2) Kwuzura Umwuka si ukwibikira Umwuka mwinshi, cyangwa se ngo bibe kwongera guhabwa Umwuka nyuma yo gukora icyaha. Umwuka Wera aza gutura iteka mu mwizera kuva igihe cyo kwigera (Yohana 7:17-39; 14:16). Ukuba mu muntu k’Umwuka ni gihamya na garanti by’agakiza (Abaroma 8:9). Nubwo icyaha kizwi cyose gitera Umwuka agahinda kandi kikazimya imbaraga ze, ntikimukura mu mwizera nk’uko byasezeranijwe ‘kugeza ku munsi wo gucungurwa’, ku byerekeye ikuzo ku kugaruka k’Umwami (Abefeso 4:30).
(3) Kwuzura Umwuka Wera ni ibyo kwubaha no gukurikiza ukuri kw’imigisha yo kuba muri twe kwe ku bwo kwizera ku buryo agira uburenganzira bwo kudushoboza no kugenza ubugingo bw’umwizera - ubwenge, umutima, n’ubushake.
(4) Kwuzura Umwuka Wera ni ubumwe n’Umwuka bw’umwanya ku wundi bushobora kubangamirwa buri gihe tubaye tutizeye ngo tubeho mu mahame n’amasezerano y’Ibyanditswe atubwira ko tugomba kubana n’Umwuka.
(5) Kugenda kuyobowe n’Umwuka gusa ni ukugira uburyo budasubirwaho n’uburyo buterwa n’ikindi kintu. Ku byerekeye ubusabane, dushobora kuyoborwa n’Umwuka, tukishimira gusabana na We, cyangwa tuyoborwa na kamere, duteza agahinda Umwuka. Abaroma 8:4-7 herekana ko dushobora kugendera muri kamere, dutekereza ibya kamere, cyangwa tukagendera mu Mwuka dutekereza iby’Umwuka. Ariko ubundi buryo, hari inzego ziterwa n’ikigero cyo gukura cy’umuntu, kandi ibi birahindagurika ndetse bishobora kuyobya. Ku ruhande rumwe, iby’izo nzego biterwa no gukura aho abizera biga gutanga byose no kwishingikiriza ku Mwuka Wera ngo abahe imbaraga uko bagenda barushaho kubona ko badashoboye kwiyoborera ubugingo. Ndetse n’iyo mu busabane nta cyaha kizwi kitatuma ugendera mu Mwuka, bitewe n’aho umuntu aba ageze mu gukura, nta n’umwe uyoborwa byuzuye n’Umwuka. Iyaba bayoborwaga byuzuye n’Umwuka, habayeho ubutungane buzira icyaha, imirerere idashoboka muri ubu bugingo. Pawulo arabigerageza mu Bafilipi 3:12, ‘s’uko maze guhabwa cyangwa ngo mbe maze gutunganywa rwose, ahubwo ndakurikira .....’(Gushimangira ni ukwanjye).
Byongeye kandi, ni nk’aho Umwuka ashobora gushoboza umuntu mu bihe bimwe kurusha mu bindi, ariko iyo turi mu busabane kandi tugendera muri We, ibi bihinduka nk’intego yacu iruta izindi aho kuba ubusabane (reba mu Abakorinto 12 : 4-12). Nk’uko byasobanuwe mbere, ibi byakunze kubaho mu Byakozwe n’Intumwa (Ibyakozwe 2:4; 4:8;31). Si ibyo guhabwa Umwuka mwinshi rwose. Nk’uko twabibonye, hari amategeko yoroshye ane mu Isezerano Rishya ku byerekeye umurimo wo gutura muri twe w’Umwuka. Nk’amategeko ku bizera, ibi byerekana bidashidikanywaho ibigira uruhare mu kuyoborwa n’Umwuka w’Imana. Amategeko abiri atwereka ko hari ibintu bishobora kubangamira ubuyobozi bw’Umwuka nk’uko adutegeka, abiri yandi akerekana ibyo tugomba kuzuza (mu kwizera) niba dushaka kuyoborwa n’Umwuka no kugira imbaraga ze.
Byashobora kumvikana ko hari ihuriro muri aya mategeko ane. Abizera bakuzuzwa bate Umwuka niba bamuteza agahinda? Mu buryo nk’ubwo, abizera bagendera mu Mwuka bate niba bazimya imbaraga ze? Ukurikije teolojia n’Ibyanditswe urasanga ko turamutse dushoboye guhangana n’ibiteza agahinda n’ibizimya Umwuka, twashobora kwubaha no kugendera mu kwizera Umwuka.
Ukurikije Ibyanditswe ibi ni byo ndetse n’ibikurikira birabihamya:
(1) Umurimo w’Umwuka ni ingenzi ku busabane n’Umukiza, ni ukuvuga, gusangira ubugingo bwe ku buryo Kristo yiyumva ari ‘imuhira’ mu bugingo bw’umwizera.
Abefeso 3:16-17 ‘ngo abahe, nk’uko ubutunzi bw’ubwiza bwe buri, gukomezwa cyane mu mitima yanyu ku bw’Umwuka we; 17 kandi ngo Kristo ahore mu mitima yanyu ku bwo kwizera, kugira ngo, ubwo mumaze gushorera imizi mu rukundo, mukaba mushikamye, ‘.
(2) Kugendera mu mucyo n’ubusabane bivuga kimwe. Kugendera mu mucyo ni ukugira ubusabane n’Umwami kandi kugira ubusabane n’Umwami ni ukugendera mu mucyo ( 1 Yohana 1:7). Mu buryo bumwe n’ubu, kugendera mu mwijima ni ukuva mu busabane ( 1 Yohana 1:16). Kugendera mu mwijima ni ukubaho mu kutumvira. Kubera ko Umwuka ari ngombwa ku busabane no kumvira, Umwuka aterwa agahinda kandi azimwa ku buryo umurimo We ubangamirwa, ukanigwa.
1 Yohana 1:6 ‘ Ni tuvuga yuko dufatanije na yo, tukagendera mu mwijima, tuba tubeshye, tudakurikiza ukuri.’
Uburyo bubi: Ibibuza ubuyobozi n’umurimo bye
(1) Icyaha giteza Umwuka agahinda. Mu Abefeso 4:30 haratuburira hati ‘Ntimuteze agahinda Umwuka Wera’. ‘Guteza agahinda’ ni ijambo ry’Ikigiriki lupeo risobanura ngo ‘ guteza umubabaro, guteza agahinda, kubabaza, gutukisha’. Bigaragara ko icyaha ari cyo gitera umubabaro cyangwa agahinda cyangwa igitukisha Umwuka. Mu mirongo ibanziriza n’ikurikira uyu, intumwa Pawulo arahugurira abizera kwiyambura imyifatire ya kera ishaje y’icyaha no kuyisimbuza imyifatire yo gukiranuka.
Abefeso 4:24-32 ‘ Mukambara umuntu mushya, waremew’ibyo gukiranuka no kwera bizanywe n’ukuri, nk’ukw’Imana yabishatse. 25 Nuko mwiyambur’ ibinyoma, umuntu wes’avugan’ukuri na mugenzi we, kuko turi ingingo za bagenzi bacu. 26 Nimurakara ntimugakor’icyaha: izuba ntirikarenge mukirakaye, 27 kandi ntimubererekere Satani. 28 Uwibaga ntakongere kwiba, ahubw’akore imirimo, akoresh’amabokw’ibyiza, kugira ngw’abon’ibyo gufash’umukene. 29 Ijambo ryose ritey’isoni ntirigaturuke mu kanwa kanyu, ahubw’uko mubony’uburyo, mujye muvug’iryiza ryose ryo gukomez’abandi, kugira ngo rihesh’ abaryumvis’ umugisha. 30 Kandi ntimutez’agahind’Umwuka Wera w’Imana wabashyiriweho kub’ikimenyetso, kugeza ku munsi wo gucungurwa. 31 Gusharira kose n’uburakari n’umujinya n’intonganya no gutukana hamwe n’igomwa ryose bibavemo. 32 Mugirirane neza, mugiriran’imbabazi, mubabariran’ibyaha, nk’ukw’ Imana yabababariye muri Kristo’.
Byongeyeho, icyaha kizwi ari cyo kivugwa aha kuko nta muntu wabasha gukorana ubwenge icyaha atazi, kandi icyaha kizwi cyonyine ni cyo kigaragaza kugoma no kutumvira. Birumvikana, icyaha cyose giterwa no kugoma no kutagira ubuntu bw’Imana.
Icyaha kizwi mu bugingo bw’uwizera giteza agahinda, kibabaza, kandi gitukisha umutima w’Umwuka Wera w’Imana. Umwuka arera kandi yanga icyaha. Mu gushimisha ubwiza bw’Imana no mu mugambi we wo gutura muri twe, aberaho kutuyobora cyangwa kudushoboza ku bw’umurimo ‘Imana, no kudushyiramo imico ya Kristo. Iyo adashobora, aterwa agahinda n’uko atukishwa n’icyaha, by’umwihariko ibyaha by’ibyitumano no kugoma bimubuza umugambi utuma atura muri twe. Reba ukuntu Yakobo abivugaho, ‘Mbese mutekereza yuko Ibyanditswe bivugira ubusa ngo: Umwuka uba muri twe arararikira, akagira n’ishyari?’ (Yakobo 4:5).
(2) Icyaha kizimya imbaraga z’Umwuka .Mu 1 Abatesalonike 5:19 haratuburira hati ‘Ntimukazimye Umwuka.’ ‘Kuzimya’ ni ijambo ry’Ikigiriki sbennumi risobanura ngo ‘kuzimya umuriro, kuzimya’. Rikoreshwa mu kuzimya imyambi yaka umuriro (Abefeso 6:16), urumuri rucumba (Matayo 2:20) n’umuriro utazima wo muri Gihenomu (Mariko 9:44).
Kubera ko Umwuka Wera agereranywa rimwe na rimwe n’umuriro (Matayo 3:11; Luka 3:16; Ibyakozwe 2:3), Pawulo yarikoresheje ashushanya mu buryo bwo kuniga, kurwanya, gukuraho ku byerekeye umurimo w’Umwuka. Ibi ntibivuga icyakora ko Umwuka ashobora kuzimwa cyangwa gukurwaho.
Mu murongo wo mu 1 Abatesalonike 5:19, itegeko ‘ntimukazimye Umwuka’ riza nk’imwe mu ngingo zo guhugura zirangiza Ubutumwa bwa Pawulo ku Batesalonike. Uru rwandiko rushimagiza Abatesalonike ku bwo kugendera mu Mwuka kwabo no guhamya (1:2-9), ariko na none rukabahamagarira gukomeza kubaho mu kwumvira, batunganye, kandi bashyira hamwe ubwabo n’ababategeka. Uku gushimagiza no gukangura bivugwa mu gihe hatekerezwa kuzamurwa no kugaruka k’Umwami bivugwa muri buri gice cy’iki gitabo.
Umurongo wa 20 uburira kudasuzugura ubuhanuzi buva ku Mana (1 Abakorinto 14:29-32). Ubuhanuzi bwo mu bihe bya Pawulo ni nka Bibiliya muri ibi bihe turimo kubera ko umurimo wa mbere kwari ukuvuga iby’uguhishurwa kw’Imana mu bihe Ijambo ry’Imana ryari ritaruzura nk’uko riri ubu. Gusuzugura ubwo buhanuzi ni kimwe no gusuzugura Ijambo ry’Imana mu kurwanya cyangwa kwanga kuryumvira. Kwanga kwumvira Ijambo ry’Imana ni ukugendera muri kamere; ni ugutekereza no gukora nk’aho umuntu afite ububasha bwo kuyobora ubugingo bwe (reba Yeremiya 10:23).
Kuzimya Umwuka, rero, ni ukurwanya ubizi kandi ubishaka Ijambo ry’Imana, ni ukutumvira ku bwende itegeko uzi ry’Ibyanditswe, no kubikora ku buryo ibyo Umwuka Wera avuga bicecekeshwa mu mutima w’umwizera utumvira.
Biragaragara, na none, ko umwizera nk’uwo adashobora kwishingikiriza ku Mwuka mu gihe yitwara atyo, bityo ntashobora kuzuzwa cyangwa kugendera mu Mwuka. Mu guteza agahinda Umwuka Wera kimwe no kumuzimya nta kabuza ko umwizera nk’uwo ayoborwa na kamere kandi icyaha kikagera ku ntego yacyo mu bugingo bw’uwo muntu.61
Yandika ibyo yise kamere ya kabiri y’iby’Umwuka nyakuri, Chafer yaravuze ati:
Umwuka ‘azimwa’ no kutumvira ubushake bwagaragaye bw’Imana. Ni ukubwira Imana ngo “oya.” Nyamara ariko Umwuka ashobora ‘kuzimwa’ n’ubushake bw’Imana mu bugingo.62
None ni irihe tandukaniro riri hagati yo guteza agahinda no kuzimya Umwuka?
UmwukaWera ababazwa kandi agatukishwa n’icyaha kizwi mu bugingo bw’umwizera uwo ariwe wese. Kuki? Kuko aberaho kutugira abera, twe twatoranirijwe Imana mu bushake bwayo. Guteza agahinda Umwuka bigaragaza ubusabane bikatwereka neza icyo icyaha gikorera ubwo busabane n’Umwami hamwe n’Umwuka. Nubwo ubumwe bw’uwizera nk’umwana w’Imana bugumaho, ubusabane bwo buzamo agatotsi. Haba intambamyi hagati aho(reba Yesaya 59:1-2). Ndibuka Amosi 3:3: ‘Mbese abantu babiri bajyana batasezeranye?’
Guteza agahinda Umwuka byerekana ko dukeneye kwongera kubana neza n’Umwuka no kwiyunga mu busabane binyuze mu kwatura icyaha kizwi cyose. Guteza agahinda biterwa n’icyaha, kubera kutumvira. Mu gihe kwumvira bitazana kwuzuzwa Umwuka - kwumvira biterwa n’uko Umwuka anesha mu kutuyobora - kutumvira byo biteza agahinda kubera ko ari ukutamwiyegurira nu kuneshwa, by’akageni nk’ako, kwishingikiriza k’Umwuka.
Mu kuzimya Umwuka, ibivugwa byerekeye kurwanya umurimo udushoboza w’Umwuka uberaho kubashisha no kuyobora abizera mu kumvira ubushake bw’Imana. Kuzimya kwerekeye kwumvira cyangwa kwiha Imana mu bugingo bwacu. Yandika ku byerekeye ‘ntimukazimye Umwuka mu 1Abatesalonike 5:19, no mu gice kivuga ku byo kwitanga mu Baroma 12:1-2, Chafer yaranditse ati :
Mbese dukeneye gihamya ki cyo kugwa mu cyaha kw’umuntu ku buryo tugomba kurwanya kumwumvira?... Ni ukubera ko ubugingo bwacu bwa buri munsi bwa nta kivulira ndetse ari ukuneshwa tutayobowe n’Umwuka, kandi kubera ko Umwuka ari wo murimo yaje gukora, kandi kubera ko nta kundi twashobora kubana neza na We, cyangwa kuba uw’Umwuka, kugeza ubwo twiyegurira umutima n’ubushake by’Imana... Gutanga imibiri yacu kwuzuye ngo ibe ‘igitambo kizima’ ni ko ‘kuyikorera kwacu gukwiriye’ kandi ni ikintu gikomeye ku Mwana w’Imana... Ntaho bivugwa hano ko hari umurimo wihariye ugomba kugirwa ikintu cy’ubushake. Ni ukwitangira byonyine ibyo Imana yadutoraniriza byose ubu, cyangwa iteka.63
Igitandukanye no kuzimya ni uguha ubugingo bwacu Imana ngo ibuyobore nk’igikorwa cyo kwizera gishingiye ku kuri kw’ubugingo bushya muri Kristo.
Abefeso 5:18‘ Kandi ntimugasind’inzoga zirimw’ubukubaganyi: ahubwo mwuzur’Umwuka.’
Abaroma 6:8-11,13 ‘Ariko niba twarapfanye na Kristo, twizera yuko tuzabanaho na we, 9 kuko tuzi yuko Kristo, amaze kuzuka, atagipfa; urupfu rukaba rutakimufiteh’urutabi. 10 Urwo rupfu yapfuye, yarupfuye rimwe risa kubw’ibyaha, arik’ubw’ariho, ariho kubw’Imana. 11 Ab’ari ko namwe mwiyumvamo ko mwapfuye ku byaha, mukaba muriho ku Mana muri Kristo Yesu. 13 Kandi ntimuh’ibyaha ingingo zanyu kub’intwaro zo gukiranirwa: ahubwo mwitange, mwih’Imana nk’abazuke, n’ingingo zanyu muzih’Imana kub’intwaro zo gukiranuka.’
Umwizera ntazayoborwa n’Umwuka atamwiyeguriye umunsi ku wundi, umwanya ku wundi. Ariko kumwiyegurira kwacu, mu bugingo bw’umukristo bwose biterwa no kwiringira cyangwa kwizera. Umuntu utiyeguriye Imana ni umuntu ukeka ko ashobora kwigirira ubugingo bwe, wizera ko inzira ye ari yo nziza kuruta izindi, kandi wiringira ubushobozi bwe n’ubwenge bwe. Kwicisha bugufi gukuzwa no kumenya ko utashobora, ko ari We washobora, hanyuma kubwo kwizera Imana no kubera ubushake bwayo buhora butunganye.
Abaroma 12:1-2 ‘Nuko, bene Data, ndabinginga ku bw’ imbabazi z’Imana, ngo mutang’ imibiri yanyu, ib’ibitambo bizima byera bishimwa n’Imana, ni ko kuyikorera kwanyu gukwiriye. Kandi ntimwishushanye n’ab’iki gihe, ahubwo muhinduke rwose, mugiz’ imitima mishya, kugira ngo mumenye nez’ iby’ Imana ishaka, ni byo byiza bishimwa kandi bitunganye rwose.’
Ijambo ‘mutange’ riri mu Baroma 12:1 ni rimwe n’ijambo ry’Ikigiriki, paristemi, ryakoreshejwe na Pawulo mu Baroma 6:13 ryo gutanga, guha, no kwiyegurira Imana mu bugingo bwacu n’ingingo zacu nk’abakuwe mu bapfuye. Reba ibi bisobanuro bitandukanye :
Abaroma 6:13 ‘Kandi ntimutange ingingo z’imibiri yanyu ku cyaha ngo zibe ibikoresho byo gukiranirwa; ahubwo mwihe Imana nk’abakuwe mu bapfuye, n’ingingo zanyu nk’ibikoresho byo gukiranuka’ (NASB).
Abaroma 6:13 ‘Kandi ntimuhe ibyaha ingingo zanyu kuba intwaro zo gukiranuka: ahubwo mwitange, mwihe Imana nk’abazuke, n’ingingo zanyu muzihe Imana kuba intwaro zo gukiranuka’ (NIV).
Abaroma 6:13 ‘Ingingo z’imibiri yanyu ntimukazigabize ibyaha ngo zibe ibikoresho by’ubugome. Ahubwo mwiyegurire Imana, kubera ko mwavuye I kuzimu mukaba bazima, muyegurire n’ingingo zanyu ngo zibe ibikoresho byayo zikora ibizitunganiye’ (KJV).
Dore ibintu byinshi birwanya kugenda uyobowe n’Umwuka:
(1) Ingufu z’ubwoko bubiri - Amategeko n’uburangenzira. Amategeko ni igihe umuntu akorera mu mbaraga ze ashaka kugira ibikorwa byiza cyangwa imirimo itegekwa n’idini, hanyuma agakeka ko ibi bimutera kugira icyo Imana imugomba, cyangwa ko bimugira mwiza kuruta abandi. Mu by’ Amategeko, ukwizera kw’ umuntu ni ubushobozi bwe. Ubukristo buhinduka amategeko nta bumwe bw’imbere mu mutima buzanwa no kwizera no kwiringira ubugwaneza bw’ Imana. Uburenganzira, ku rundi ruhande, ni ugushaka kwa bamwe bashobora kumenya ubuntu bw’Imana n’umudendezo muri Kristo, ariko bakabipfusha ubusa kubera impamvu zo kwikunda bakurikiranye ubwigenge bwabo. Ibi bitandukanye n’urukundo kandi ni gihamya ko umuntu nk’uwo atayoborwa n’Umwuka ahubwo n’ibyifuzo bye byo kwikunda. Igitabo cy’Abagalatiya kivuga kuri izo ngufu zombi (reba mu Bagalatiya 5:1 - 15 hamwe n’Abaroma 14 - 15 no mu1 Abakorinto 8).
(2) Imbaraga eshatu zihatanira kutuyobora - (a) Isi idukikije (Abaroma 12:2), (b) Kamere (imibereho ya nyamwigendaho) iba muri twe (Abagalatia 5:16-17), na (c) Satani uhora aturwanya (Abefeso 6:10-18).
1 Yohana 2:12-17 ‘ Ndabandikiye, bana bato, kukw’ibyaha byanyu mwabibabariwe kubw’izina rye. 13 Namwe ba se, ndabandikiye kuko mwameny’uwahereye mbere na mbere. Ndabandikiye basore, kuko mwaneshej’ Umubi. Ndabandikiye, bana bato, kuko mwamenye Data wa twese. 14 Ndabandikiye, base, kuko mwameny’uwahozeho mbere na mbere. Ndabandikiye, basore, kuko mufit’imbaraga, kandi ijambo ry’Imana rikaguma muri mwe, mukaba mwaranesheje wa Mubi. 15 Ntimugakund’iby’isi, cyangw’ibi mw’isi. Umuntu nakund’iby’isi, gukunda Data wa twese ntikuba kuri muri we; 16 kukw’ikiri mw’isi cyose ari irari ry’umubiri, ari n’irari ry’amaso, cyangwa kwibona ku by’ubugingo, bidaturuka kuri Data wa twese, ahubwo bituruka mw’isi. 17 Kandi is’irashirana no kwifuza kwayo: ariko ukor’iby’Imana ishaka, azahorahw’iteka ryose.’
(3) Ingorane enye zitubuza gukura no guhindurwa n’Umwuka - (a) Kutamenya Ijambo ry’Imana (Abaroma 1 n’ibikurikira), (b) Kubogama : ibitekerezo biba mu muntu biterwa n’uko yarezwe bikabuza ukuri kw’Ibyanditswe (Mariko 7:6-13), (c) Kutizera cyangwa kwiyiringira (Yeremiya 17:5, reba n’Abagalatia 3:3,5; hamwe na 5:1-5), na (d) Kutaba inyangamugayo, gushaka gusobanura impamvu z’icyaha cyacu aho kucyatura mu buryo bwa Bibiliya (Zaburi 32:3-5; 51:6,10,16).
1 Yohana 1:9 ‘Ariko ni twatur’ibyaha byacu, ni yo yo kwizerwa kandi ikiranukira kutubabarira ibyaha byacu, no kutwezaho gukiranirwa kose.’
1 Abakorinto 11:28-32 ‘Nuko umuntu yinire yisuzume, abone kurya kuri uwo mutsima no kunywera kuri icyo gikombe: 29 kuko upfa kurya, akanywa, atitaye ku mubiri w’Umwami, aba aririye, kandi anywereye kwishyiraho gucirwaho iteka: 30 ndetse ni cyo gituma benshi muri mwe bagira intege-nke, abandi bakarwaragura, abandi benshi barasinziriye. 31 Ariko twakwisuzuma, ntitwagibwaho n’urubanza. 32 Nyamara, iyo duciriwe urubanza n’Umwami wacu, duhanirwa na We kugira ngo tutazacirirwaho iteka hamwe n’ab’isi.’
(4) Mu kurangiza, hari inzira zo kwinezeza umuntu ashakiramo ibimushimisha mu buryo bwo kwishima, agaciro, n’umutekano - kwifuza imyanya, ubutunzi, ubukungu, imbaraga, gushimwa, n’ibinezeza. Ibi birica. Kandi ni n’ibigirwamana - imana umuntu yiremera agakeka ko zizamufasha mu byo akenera no gushimisha ibyo ashaka. Buri cyifuzo muri ibi cyerekana ibihendo by’inkomoko zo kwizera, ibyo twishingikirizaho aho kuba Umwami n’umurimo w’Umwuka. Ni ibikorwa bya Satani n’ibihendo by’isi - ibinyoma abantu bizera.
Uburyo bwiza: Kugenda uyobowe n’Umwuka
Ubu buryo bushingiye ku mategeko abiri yo mu Isezerano Rishya. Nk’uko byavuzwe mbere, ibi bice ni Abagalatiya 5:16, ‘muyoborwa n’Umwuka’ n’Abefeso 5:18, ‘ mwuzure Umwuka ‘. Hari ibindi bice nk’ibyo nk’Abefeso 6:18 na Yuda 20, bihamagarira abizera gusengera mu mbaraga z’Umwuka. Byerekana ko ubugingo bw’amasengesho yacu bugomba gushingira ku murimo w’Umwuka.
Abefeso 6 : 18 ‘Mushengesh’Umwuka iteka mu buryo bwose bwo gusenga no kwinginga: kandi kubg’ibyo, mugumye rwose kuba maso, musabir’ abera bose.’
Yuda 20 ‘Ariko mwebweho, bakundwa, mwiyubake kubyo kwizera byera cyane, musengere mu Mwuka Wera,’
Ariko se ni iki dukora iyo twateje agahinda Umwuka mu buryo bw’icyaha ubwo ari bwo bwose? Ni ubuhe buryo bukwiriye ngo tugarure kandi dukomeze ubusabane no kuyoborwa n’Umwuka mu bugingo?
Intambara ya mbere yo kwizera guhagije ngo tuyoborwe n’Umwuka mu kumwubaha ni ukwatura kw’ukuri kw’icyaha kizwi cyose. Ibi bigarura ubusabane ku buryo ibyo kuyoborwa n’Umwuka bishobora gukomeza iyo twatuye icyaha. Cyangwa iyo tumaze igihe tutari mu busabane (Nka Dawudi mu Isezerano Rya Kera igihe yanze kwatura icyaha kugeza ubwo umuhanuzi Natani yakimwemeje) kwatura bigarura Umwuka kwongera kutuyobora (reba na 1 Samweli 12:1-13; Zaburi 32:3-4; 1 Yohani 1:9).
Imigani 28:13-14 ‘Uhish’ ibicumuro bye ntazagubwa neza: arik’ ubyatur’ akabireka, azababarirwa. Hahirw’ umunt’ uhorana kwubaha; Arik’ uwinangir’ umutima azagwa mu byago.’
Na none, reka mbisubiremo, intambara ya mbere yo kwizera, kwubaha, no kwitangira kuyoborwa n’Umwuka, iyo icyaha kizwi kiriho, ni ukwatura, kwicisha bugufi no kwemera icyaha cyacu imbere y’Imana n’icyo gikora ku mibanire yacu n’Imana n’umurimo w’Umwuka. Ariko gusobanukirwa no kwatura byacu bigomba kuba iby’ukuri. Icyo dukeneye ni ukureba ikiri mu ntango y’imico yacu; ni ukuvuga ibyo twizera by’amafuti, no kwibeshya ku byo dukeka ko dukeneye ngo tugire umunezero n’umutekano.
Ibuka, ibi na byo ni ibyo kwizera no gucengera Bibiliya. Kugeza tubonye ibi nk’ikintu cy’ukuri, Umwuka azatureka twivurugute mu ntege-nke zacu. Ariko se ni ukubera iki? Kutugeza ku iherezo ryacu no kwiyiringira kubera ko mu bugingo bwacu twizera ibitagira umumaro. Aha na none tubona ibyo gukura. Iki ni cyo kintu dukeneye kureba kandi tugomba kwatura.
Byongeye, kwatura gukeneye gukorwa mu gushaka kugarura kuyoborwa n’Umwuka ngo kamere iyoborwe kandi Imana ihabwe ikuzo.
Ibiri muri ibi ni ugukena n’ikintu cyo kumeneka umutima aho tugera ku iherezo ryacu n’iry’ imbaraga zacu zo kwiyizera. Bityo, mu gihe ku ruhande rumwe dushobora gukeka ko turimo kwubaha Umwuka mu kwizera, ku rundi ruhande dushobora gukomeza kugerageza kwiyoborera ubugingo bwacu, kandi mu kuri tugendera mu kwizera ibyo twitekerereza.
Iyo tumaze kwatura icyaha kizwi dushaka kwegurira ubugingo bwacu ngo buyoborwe n’Umwuka n’ikuzo ry’Imana, ni kindi ki kiba gikenewe ku byo kugenda tuyobowe n’Umwuka, kudahindagurika no gukomeza? Birumvikana, abizera bakenera ubugingo buhora bweguriwe kandi bwishingikirije ku kwizera Umwuka nk’isoko y’imbaraga n’ubuyobozi. Ibyo ari byo byose, mu kuri, kutagenda tuyobowe n’Umwuka ni yo mpamvu y’icyaha cyose kizwi. Ariko se ibi bibaho bite? Icyo ni ikibazo cy’ ingenzi.
Iby’ ingenzi mu gukomeza kuyoborwa n’Umwuka
Gusobanukirwa ukuri ko gusa na Kristo (Abaroma 6)
Ntitwakwibuza akamaro ko gusa na Kristo mu rupfu no kuzuka bye tugenda tuyobowe n’ Umwuka. Ibi biba ari intangiriro, n’iby’ingenzi, kandi bidushishikariza kugendera mu kwizera tuyobowe n’Umwuka bigomba kugaragarira mu kuntu Pawulo yashyize ibyo gusa na Kristo mu Baroma 6 mbere y’ umurimo w’Umwuka mu Baroma 8.
Kuki Abaroma 6 ari ingenzi mu byo kugendera mu kwizera tuyobowe n’Umwuka? Ni ukubera ko havuga iby’umudendezo kandi hakatwizeza ko tudakeneye ‘gukomeza mu cyaha’ (Abaroma 6 : 1). ‘Nuko ibyaha ntibikabategeke, kuko mudatwarwa n’amategeko, ahubwo mutwarwa n’ubuntu.’ Dufite ikuzo ry’imbaraga zo kugendera mu bugingo kubera gusa n’Umukiza mu rupfu rwe ku buretwa bw’icyaha no mu kuzukira ubugingo bushya bwe. Ariko muri ibyo bice byose by’ubugingo bwa gikristo, tugomba kumenya, kwizera, no gushyira mu bikorwa ukuri tuzi.
Reka turebe uko Abaroma 6 handitswe n’ukuri kurimo :
Urufatiro: ibintu byo kumenya no gusobanukirwa (Abaroma 6:1-4). Kubera ko abizera bahinduwe nka Kristo mu rupfu rwe no kuzuka kwe kugira ngo bagendane na We mu bugingo bushya, ntibyumvikana, biravuguruzanya, ko bakomeza kwemerera ibyaha gutwara ubugingo bwabo.
Ingaruka: ukuri guturuka kuri ibyo (Abaroma 6:5). Ubumwe cyangwa gusa na Kristo mu rupfu rwe na none bisaba gusa na We mu muzuko We. Ijambo ‘ubwo’ mu murongo wa 5 ryerekana ingingo ya ngombwa; mu Kigiriki ryerekana ukuri kw’iyo ngingo. Muri iki gice, iri jambo rishobora gusobanura ‘kubera ko’. Utujambo ‘Ni ko’ ni Ikigiriki alla, icyungo gikoreshwa mu Kigiriki cyo mu Isezerano Rishya. Ryerekana ko niba ibango rya mbere ari ukuri, kandi ni ko biri, n’irya bakiri na ryo aba ari ukuri.
Gushyira mu bikorwa: ukuri ko kwizera, ko kwemera nk’ukuri, ko kwumvira (Abaroma 6:6-14). Gushyira mu bikorwa ukuri ko mu mirongo 1-5 bigaragara kandi bivugwa mu magambo ane y’ingenzi:
(1) Kumenya (imirongo ya 6-10): Kumenya ko dusa na Kristo mu rupfu rwe no kuzuka kwe, twizera ko natwe dufite imbuto za byombi mu mibereho yacu.
(2) Kwemera nk’ukuri (umurongo wa 11): Hamwe n’ubu bumenyi nk’urufatiro rwo kwizera, tugomba kwibara nk’abapfuye ku buretwa bw’icyaha no kubaho mu Mana ku bwa Kristo Yesu. ‘Mwiyumvemo’ (NASB), ‘mwibare’ (NIV), ‘mwitekerezeho’ (KJV) ni Ikigiriki logizomai, ‘kubara, gufata nk’ukuri’. Ryari ijambo ryakoreshwaga mu mibare babara umurongo w’imibare ngo bagere ku giteranyo nyacyo. Mu guteranya ukuri ko mu mirongo ya 1-10, tugomba gutekereza no kwizera dukurikije ibyo. Uku kwitekerezaho si ‘gutera kwizera’, cyangwa gutekereza kwiza, ahubwo ni ukwumva ukuri. Aha tubona ukuri mu by’Umwuka kugomba kumenyerwa mu kwizera. Inshinga iri mu ndagihe ihoraho. Aha tubona iby’Umwuka bigomba kumenywa no gushyirwa mu bikorwa umwanya ku wundi nk’urufatiro rwo gunesha, kwiyegurira imbaraga z’Umwuka ku bwo kwizera.
(3) Kwiyegurira, kwitanga, kwiha (imirongo ya 12-13): Reba muri iyi mirongo ko kwibanda ku ruhare rwacu mu kwumvira byerekanwa mu buryo butubuza (‘ntimukemerere ibyaha kubategeka’, ‘ntimugakomeze guha’) no mu buryo bwo gutegeka (‘ariko mwiha Imana’). Mu gihe gutabarwa kuzanwa muri twe n’imbaraga z’Imana, ni uruhare rwacu kwakira uko gutabarwa twitanga cyangwa twegurira Imana ubugingo bwacu. Ibi bigaragazwa mu buryo butangaje mu Kigiriki. Muri iyi mirongo dufite itegeko ritubuza risobanura ngo ‘murekeraho gutanga’ rikurikiwe n’icyo abahanga mu kibonezamvugo bita .aorist (igihe kitaramba) isobanura ngo ‘ahubwo tangira guha’. Dukora ibyo dutegekwa tureka ibyo tubuzwa. Kwiyambura byuzuzwa no kwambara ku bw’ubuzima bwiyeguriye Imana.
Ariko se bivuga iki “mwitange mwihe Imana nk’abazuke?” ‘Mwitange’ ni Ikigiriki Paristemi, ‘gushyira ku ruhande, kubikira umuntu, gutanga, guha’. Ryakoreshwaga nk’ijambo ryihariye mu rurimi rw’ibitambo. Iri ni ijambo Pawulo akoresha mu Baroma 12:1 aho adushishikariza guha imibiri yacu Imana nk’ibitambo bizima. Ni ukwitanga twiha Imana, ariko ibi bikurikiwe n’igikorwa gikorerwa ruhamwa cyo kwiyegurira kubera ko mu kwiha Imana dutoranirizwa Imana ngo imbaraga zayo n’ubushake bwayo bibe mu bugingo bwacu.
(4) Kwumvira (umurongo wa 14): Ukwumvira kugaragazwa neza mu murongo wa 12 no mu buryo butagaragara neza mu murongo wa 13, ariko kuba uku kwumvira kudaterwa n’imbaraga z’ubushake bw’umuntu, ahubwo ubuntu bw’Imana bukorera mu mutima w’umwizera ku bwo kwizera, bigaragazwa n’amagambo y’umurongo wa 14. Munsi y’amategeko, dutereranwa mu mbaraga zacu mu gihe mu buntu dutwarwa n’imbaraga z’Imana mu gusa kwacu na Kristo, kandi nk’uko igice cya 8 cyigisha, binyuze mu murimo w’Umwuka. Ariko na none ibi na byo bigomba kuvugwa ko hatariho kumvira, bityo nta kwibara mu bumwe bwacu na Kristomu gihe nta kwishingikiriza ku Mwuka.
Gusobanukirwa ukuri kwo kumeneka (Abaroma 7)
Twashobora guha Abaroma 7 umutwe w’amagambo ‘Ukwezwa kw’intege-nke’. Muri iki gihe tubonamo ko urupfu rwa Kristo rudutabara rudukura mu mategeko nk’itegeko ry’ubugingo (imirongo ya 1-6), kandi ko ubugingo bwa Kristo budukura muri kamere ya kera nk’ibiyibangamira mu bugingo - kamere zombi z’umwizera zirwana (imirongo ya 7-25).
Umutwe w’amagambo: Amategeko ntashobora kweza ubugingo bw’abizera kandi abizera ntibashobora kwiyeza mu bugingo bwabo biturutse ku gushaka kw’iyo kamere nshya mu gushaka gukurikiza amategeko.
(1) Gutabarwa, amategeko, kw’umwizera: dukoresheje icyitegerezo cyo gushyingiranwa mu mategeko no mu mudendezo kugeza ku gupfa, Pawulo yerekana ko abizera bahambuwe ku mategeko kubera gusa kwabo na Kristo mu rupfu rwe no kuzuka kwe (7:1-6).
(2) Intego y’amategeko (7:7-13). Kuba amategeko yera, yerekana icyaha (umurongo wa 7). Kuba turi abanyabyaha, amategeko atera cyangwa se abyutsa icyaha muri twe (imirongo 8-9 Amategeko, nubwo yashyiriweho guha umuntu imigisha, ahinduka ikituzanira urupfu kubera ibyaha byacu (imirongo 10-11). Amategeko arera kandi ni meza, yerekana kamere y’icyaha (imirongo 12-13).
(3) Ububasha buke bw’amategeko mu ntambara turwana n’icyaha (7:14-25). Amategeko, kubera imbaraga z’icyaha, ntiyabasha kuduhindura (umurongo wa 14). Amatageko, kubera icyaha kiba muri twe, ntashobora kutubashisha gukora icyiza (imirongo 15-21). Amategeko, nubwo yera kandi ari meza, ntashobora kuduha umudendezo kubera itegeko ry’icyaha kiba mu ngingo zacu (imirongo 22-24).
Mu Baroma 7:14, ‘mbonye ishyano’ ni ijambo ry’Ikigiriki risobanura ngo ‘kwihanganira agahato n’ibyago, kubabazwa, kubona ishyano.’ Ryakoreshwaga ku muntu unaniwe nyuma y’intambara.
Ibivugwa aha ni uko tudashobora kubona gutabarwa kw’ukuri tutaragera ahantu Pawulo arira mu murongo wa 24. Aha ni ahantu ho kumeneka, ahantu ho kwiheba no guhindukirira imbaraga dufite mu Mukiza, si umwanya wacu wonyine, ahubwo ni ubuntu bw’Imana bwo guturwamo n’Umwuka w’Imana. Gereranya na Zaburi 51:1-17, ariko by’umwihariko, imirongo ya 16-17. ‘Umutima umenetse’ n’ ‘Umutima ushenjaguwe’ bivuga kimwe. Izo nshinga zombi zivuga ‘kumeneka, gushenjagurika’. Nk’uko umurongo wa 16 ubivuga, si imirimo itegetswe n’idini Imana ishaka cyangwa dukeneye. Ahubwo ni ukugera ku iherezo ryacu, dushenjaguwe, tumenwe n’umutwaro no kugerageza kwiyoborera ubugingo bwacu cyangwa kugerageza kwirwaniriza icyaha cyacu tutari mu mbaraga z’Imana n’ubuntu bwayo hamwe n’umurimo w’Umwuka.
Gusobanukirwa ukuri kwo kurushishwaho kunesha (Abaroma 8)
Mu gusubiza gutaka ko mu Baroma 7:24, ‘Ni nde wambatura,’ umwe mu mirya icurangwa mu Baroma 8 ni uwo kubaturwa cyangwa kwishyira ukizana. Nubwo umukristo aba agifite intambara ya kamere y’icyaha kiba muri we (Abaroma 7:23), ashobora kunesha imbaraga z’icyaha ayobowe n’Umwuka Wera uba muri we. Mu kuri, iki gice gitangaza ukwishyira ukizana k’umwizera kwiyongera mu burebure, ubugari, igihagararo, n’ikijyepfo by’ubugingo.
Dukoresheje amagambo yo muri Bibiliya Isobanuye ya Ryrie, igice cy’Abaroma 8 cyahabwa uru rutonde rukurikira :
- Ubugingo bw’umudendezo: kugira imibereho uneshesha imbaraga z’Umwuka (8:1-11).
- Ubugingo bushyizwe hejuru: kubaho nk’abana b’Imana bakuze (8:12-17).
- Ubugingo bwihangana: imibereho y’ibyishimo mu mibabaro (8:18-30)
- Ubugingo buhimbaza: imibereho y’ikuzo ryo kuneshereza muri We wadukunze tutitaye ku byo ubugingo bwatuzanira (8:31-39).64
Ku mukristo hari :
(1) Umudendezo ku gucirwaho iteka kuko ku uwizera Kristo nta teka azacirwaho (8:1-3).
(2) Umudendezo ku kuneshwa, nta kuba mu bubata bw’icyaha ukundi nitutagendera mu Mwuka wenyine (8:1-17).
(3) Umudendezo ku gucika intege kabone no mu mibabaro y’ubugingo kubera ubwiza buzerekanwa n’umurimo wo gusenga w’umwuka Wera (8:18-30).
(4) Umudendezo ku bwoba kubera, nk’abanesha, nta cyadutandukanya n’urukundo rw’Imana muri Kristo Yesu umwami wacu (8:31-39).
Uguhishurwa kwo muri iki gice kwerekeye umurimo utangaje w’umwuka w’Imana nk’imbaraga zitunganye z’Imana ngo tugire ubugingo bwa Gikristo. Kwubakira ku kuri kwo gusa na Kristo ko mu Baroma 6, itegeko rikomeye ryo mu Baroma 8 ryerekeye ko Abakristo bakeneye kwicisha ingeso zabo mbi za kamere kugendera mu Mwuka (reba 8:4-6, 12-13).
Gusobanukirwa ingaruka za kamere
Digisiyoneri yitwa “The American Heritage” (yanditswe na orudinateri) isobanura kamere nka: (a) ibyerekeye ibyifuzo by’umubiri; ibyo twibwira. (b) Iby’isi cyangwa ibyo ku isi; iby’igihe gito. [JYEWE < Ikilatini carnalis < Ikilatini caro, umubiri] Kamere (karnalite). Dukurikije Ibyanditswe, iryo jambo riva mu 1 Abakorinto 3:3 risobanurwa mu buryo butandukanye ngo:
Kuko mukiri aba kamere: Ubwo muri mwe harimo ishyari, n’amahane, mbese ntimubaye aba kamere koko, ntimugenza nk’abantu? (KJV).
Kuko mukiri ab’umubiri. Kuko ubwo muri mwe hari ishyari n’amahane, mbese ntimuri ab’umubiri, kandi ntimugenda nk’abantu buntu? (NASB).
Muracyifata nk’ ab’ isi. Mbese ubwo ishyari n’amakimbirane bikirangwa muri mwe, ntibigaragara ko mwifata nk’ab’isi, mukagengwa na kamere yanyu nk’abantu bose? (NIV).
Mu Kigiriki, ijambo risobanura aha nka ‘kamere’ ‘umubiri’ n’ ‘isi’ ni sarkikos riva kuri sarx, rivuga ‘umubiri’. Sarkikos ivuga ‘ab’umubiri, bakwiranye n’umubiri’ bityo bayoborwa n’umubiri. Amagambo aherukwa na ikos yerekana imibanire.65 Iri jambo rihwanye na kata sarka, ‘bikurikije umubiri’ mu Baroma 8:4, 5. Mu 2 Abakorinto 10:4, intumwa Pawulo yaranditse ati: ‘kuko intwaro z’intambara yacu atari iz’abantu’ (sarkikos).
Kamere ishobora gusobanurwa nko kugoma kuba mu bantu, gukoreshwa n’imbaraga z’abantu, iyo bifuje kugera kubyo bakeneye n’ibyo bashaka, ibintu babona ko bakwiriye kugira ngo babone umutekano, ibyishimo, n’agaciro. Aho kwiringira Imana, ‘kamere’ nk’ijambo rigaragaza imyifatire, yerekana umutima ushaka ubwigenge, kwiyemeza gukora ibyo umuntu yishakiye, mu buryo umuntu yishakiye, kandi bivuye mu mbaraga z’umuntu ku giti cye. Bityo kamere bivuga kumenyereza ubugingo bwacu ku mibereho y’iby’umubiri, gukoresha imbaraga cyangwa intwaro z’umubiri mu kuyobora ubugingo aho kuba imbaraga z’Umwuka duhabwa n’Imana nk’Umwuka uba muri twe, Ijambo ry’Imana, n’amasengesho.
Ibyanditswe byuzuye imbabazi zerekeye ingaruka mbi za kamere, gukurikira iby’ubugingo bitari mu kwizera Imana, kubaho utagengwa n’ubuyobozi n’imbaraga Ze, cyangwa kwikurikirira inzira zacu. Urugero, gereranya ibi bice bike byatoranijwe bikurikira:
Yeremiya 17:5 ‘Uku ni k’ Uwiteka avuga, ati: havumw’ umuntu wiringir’ undi muntu, akishim’ amaboko ye, mu mutima we akimur’ Uwiteka.’
Yesaya 50:11 ‘Yemw’ abacana mwese, mukikikiz’ imuri impande zose, ni mugendere mu mucyo w’umuriro wanyu no muw’ imuri mukongeje. Ibyo mbageneye n’ibi: muzaryaman’ umubabaro.’
Imigani 14:12 ‘Harihw’inzir’itunganiy’umuntu, Arik’ iherezo ryayo n’inzira z’urupfu.’
Abagalatiya 6:7-8 ‘Ntimuyobe: Imana ntinegurizw’ izuru; kuk’ iby’ umunt’ abiba, ari by’azasarura. 8 Ubibir’ umubiri we, mur’uwo mubiri azasaruramo kubora,ariko ubibir’Umwuka, muri uwo Mwuka azasaruramo ubugingo buhoraho.’
(1) Kubura ubusabane. Ingaruka ya mbere ni ukubura ubusabane n’Umwami hamwe no kubura kuyoborwa n’Umwuka Wera n’imbuto ze mu bugingo bw’umuntu (reba 1 muriYohana 1:5-7). Iyo Umwuka atejwe agahinda kandi akazimwa (Abefeso 4:30; Abatesalonike 5:19), tutambamirwa mu masengesho (Zaburi 66:18), mu guhamya (Ibyakozwe 1:8), mu kwiga Bibiliya (1 Abakorinto 2:10- 16, Abefeso 3:16 n’ibikurikira), ni ukuvuga, mu mirimo yose y’Umwuka Wera mu bugingo bw’abizera. Kwiyiringira ubwawe ni ukunanirwa kwiringira Umwuka.
Iyo Umwuka atejwe agahinda kandi azimijwe biba ngombwa ko umurimo We uva ku murimo nyakuri wo kudushoboza ugahinduka uwo kutwumvisha no kutwemeza iby’icyaha. Nk’uwemeza ab’isi icyaha (Yohana 6:8), Umwuka Wera aratwumvisha kandi agakorera kwemeza abizera ngo abageze ku kwihana no kugaruka mu busabane. Muri ubu buryo, hari ingaruka y’agahinda no kubura ibyishimo n’imigisha iva mu busabane n’Umwami. Uyu murimo wo kwumvisha no guhana, biragaragara ko ufitanye isano n’ubutumwa bw’ Umwuka mu Ijambo ry’Imana. Inzandiko zandikiwe amatorero arindwi yo mu Asiya, uretse rumwe, zari inzandiko zo guhana zigenewe kwemeza no kubyutsa ayo matorero. Buri rwandiko rusozwa n’amagambo ‘ufite ugutwi niyumve, ibyo Umwuka abwira amatorero’ (Zaburi 32:3-4).
(2) Kuyoboka kw’ imbaraga. Iyo abizera bayoborwa na kamere, indi ngaruka iba iyo kuyoyoka cyangwa gupfusha ubusa imbaraga zabo z’Umwuka, zo mu bitekerezo, n’iz’umubiri (Abefeso 5:18). Ibikubiye muri yo ni imirimo ya kamere hamwe n’ingaruka zayo zirimbura ubuzima, ibyo kuba inyangamugayo, ubusabane bw’abantu, n’imibanire n’abandi muri rusange.
Abagalatiya 5:15, 19-21 ‘Ariko rero ni mushikurana, mugaconshomerana, mwirinde mutamarana. 19 Dor’ imirimo ya kamere iragaragara; n’iyi: gusambana, no gukor’ibitey’isoni, n’iby’isoni nke, 20 no guseng’ibishushanyo, no kuroga, no kwangana, no gutongana, n’ishyari, n’umujinya, n’amahane, no kwitandukanya, no kwirem’ibice, 21 no kugomanwa, no gusinda, n’ibiganiro bibi, n’ibindi bisa bityo. Ndababwira hakiri kare, nk’uko nababwiye kera, yukw’abakor’ ibisa bityo batazaragw’ubwami bw’Imana.’
Abaheburayo 12:15 ‘Mwirinde hatagir’ umuntu ugw’ akava mu buntu bg’Imana, kandi hatagir’umuzi wo gusharir’ umera, ukabahagarik’ imitima, abenshi bagahumana;’
(3) Igihano cy’Imana. Kubera ko Imana ari Data wa twese Nyiruruzabibu mu murima w’uruzabibu rwe, kamere igeraho ikazana igihano cy’Imana - Ukuboko kuremereye kw’Imana kugenewe kumenyereza no kugarura abantu Be muri We (reba na Abaheburayo 12:5-11).
Zaburi 32:4 ‘Kuk’ukuboko kwawe ku manywa na nijoro kwandemereraga, Ibyuya byanjye bigahinduka nk’ amapfa yo mu cyi. Sela.’
1 Abakorinto 11:29-32 ‘Kuk’upfa kurya, akanywa, atitaye ku mubiri w’Umwami, ab’aririye, kand’ab’anywereye kwishyiraho gucirwahw’iteka; 30 ndetse ni cyo gituma benshi muri mwe bagir’intege nke, abandi bakarwaragura, abandi benshi bakaba basinziriye. 31 Ariko twakwisuzuma, ntitwagibwaho n’urubanza. 32 Nyamara, iyo duciriw’urubanza n’Umwami wacu, duhanirwa na we kugira ngo tutazacirirwahw’iteka hamwe n’ab’isi.
(4) Kubura guhamya. Indi ngaruka yo kutagendera mu busabane ni ukubura guhamya mu b’isi no gusuzugura Umwami (reba no muri 1 Petero 3:15-17; 4:15-16).
1 Petero 2:12-17 “Mugir’ingeso nziza hagati y’abapagani, kugira ngo, nubwo babasebya nk’abakora nabi, ni babon’imirimo yanyu myiza, izabatere guhimbaz’Imana ku munsi wo kugendererwamo. 13 Mugandukir’ubutware bgose bg’abantu kubw’Umwami wacu: naho yab’umwami, kukw’ariw’usumba bose, 14 cyangw’abatware, kukw’ari bo batumwe na we guhan’inkozi z’ibibi, no gushim’abakora neza. 15 Kukw’iby’Imana ishak’ar’uko mujibish’abantu b’abapfapfa, batagir’icyo bamenya, gukora neza kwanyu: 16 mumeze nk’ab’umudendezo koko, arik’uwo mudendezo mutawutwikiriz’ibibi, ahubgo mugenze nk’imbata z’Imana. 17 Mwubahe abantu bose, mukunde bene Data, mwubah’Imana, mwubah’Umwami.”
(5) Kubura ingororano. Indi ngaruka ni ukubura ingororano kuri Bema (Intebe y’imanza) y’Imana ya Kristo (reba muri 1 Yohana 2 : 28; 3 : 3). Reba no mu gice cya mbere, isomo rya karindwi ku inyigisho yerekeye Bema.
1 Abakorinto 3:12-15 ‘Arik’umuntu ni yubaka kur’urwo rufatiro izahabu, cyangw’ifeza, cyangw’amabuye y’igiciro cyinshi, cyangw’ibiti, cyangw’ibyatsi, cyangw’ibikenyeri, 13 umurimo w’umuntu wes’uzerekanywa. Urya munsi ni w’uzawerekana, kuk’uzahishuzw’umuriro, akab’ari wo kand’ uzageragez’umurimo w’umuntu wese. 14 Umurimo w’umuntu, uwo yubatse kur’ urwo rufatiro, n’ugumaho, azahabw’ingororano; 15 arik’umurimo w’umuntu n’ushya, azabur’inyungu, nyamar’ubwe azakizwa, ariko nk’ukuwe mu muriro.’
2 Abakorinto 5:10’Kuko twese dukwiriye kuzagaragarizw’imbere y’intebe y’imanza ya Kristo, kugira ng’ umuntu wes’ ahabw’ibikwiriy’ibyo yakoz’ akiri mu mubiri, ar’ibyiza cyangwa ibibi.’
Ibyiyongereye ku biri haruguru aha, iyo dukomeje kuba mu kugoma kugaragara tukanga kwiyuzuza n’Umwami, izi ngaruka zikurikira zishobora kubaho:
(6) Igihano kirushijeho gukomera kiva mu kuboko kuremereye kw’Imana
Zaburi 32:4 ‘Kuk’ukuboko kwawe ku manywa na nijoro kwandemereraga, Ibyuya byanjye bigahinduka nk’amapfa yo mu cyi. Sela.’
2 Abakorinto 11:30 ‘Niba binkwiriye kwirata, nzajya nirat’iby’intege nke zanjye.’
Abaheburayo 12:6 ‘Kuk’uw’Uwiteka akunze, ariw’ahana, Kandi’akubit’ibibokw’abo yemera bose ko ar’abana be.’
(7) Gukomeza mu kugoma bishobora gutera Itorero gufata ibihano bigera no ku gucibwa. Itorero muri iki gihe rikunze kunanirwa gukoresha ibihano by’itorero cyangwa bigakorwa mu buryo butari bwo (reba Abatesalonike 3:6-15; 1 Abakorinto 5).
Matayo 18:17 ‘Kandi ni yanga kwumvir’abo, uzabibwir’Itorero: ni yanga kuryumvira na ryo, azakubeho nk’umupagani cyangw’umukoresha w’ijoro.’
(8) Igihano cy’Imana kigeze no ku gupfa gishobora kubaho
1 Abakorinto 11:30 ‘ndetse ni cyo gituma benshi muri mwe bagir’intege nke, abandi kakarwaragura, abandi benshi bakaba basinziriye.’
1 Yohana 5:16 ‘Umuntu n’abona mwene Se akor’Icyaha, kitar’icyo kumwicisha, nasabe, kand’Imana izamuher’ubigingw’abakor’ibyaha bitar’ibyo kubicisha. Harihw’icyaha cyicisha: si cyo mvuze kw’agisabira.’
Ukundi kuri kw’ingenzi mu gukomeza kuyoborwa n’Umwuka
Nk’ibigaragaza kwizera n’ibikorwa bindi byo kwiyegurira Imana, abizera bagomba :
(1) Kwiga Bibiliya no kumva Ijambo ry’Imana
2 Timoteyo 2:15 ‘Ujy’ugir’umwete wo kwishyir’Imana nk’ushimwa, umukoz’udakwiriye kugir’ipfunwe, ukwiriranya nez’Ijambo ry’ukuri.’
2 Timoteyo 3:16-17 ‘Ibyanditswe Byera byose byahumetswe n’Imana, kandi bigir’umumaro wo kwigish’umuntu, no kumwemez’ibyaha bye, no kumutunganya, no kumuhanira gukiranuka; kugira ng’umuntu w’Imana ab’ashyitse, afit’ibimukwiriye byose, ngw’akor’imirimo myiza yose.’
Yakobo 1:21-25 ‘Ubwo bimeze bityo, mwiyambur’imyanda yose n’ububi busaze, mwakiran’ubugwanez’Ijambo ryatewe muri mwe, ribasha gukiz’ubugingo bwanyu. 22 Ariko rero, mujye mukor’iby’iryo Jambo, atar’ugupfa kuryumva gusa, mwishuka; 23 kuk’uwumv’ijambo gusa, ntakor’ibyaryo, ameze nk’umuntu urebeye mu maso he mu ndorerwamo. 24 Amaze kwireba, akagenda, uwo mwany’akiyibagirw’ukw’asa. 25 Arik’uwitegereza mu mategekw’atunganye rwose ater’umudendezo, agakomeza kugir’umwete wayo, atar’uwumva gus’akibagirwa, ahubw’ar’uyumvira, ni w’uzahabw’umugisha mu by’akora.’
(2) Gufata mu mutwe ibice byo muri Bibiliya
Zaburi 119:11 ‘Nabikiy’Ijambo ryawe mu mutima wanjye, Kugira ngo ntagucumuraho.’
Imigani 3:3 ‘Imbabazi n’umurava bye kukuvaho: Ubyambare mw’ijosi, Ubyandike ku nkingi z’umutima wawe.’
(3) Gusenga (reba Zaburi 119). Hafi iyi Zaburi yose ibwirwa Uwiteka kandi yerekeye kwezwa.
Zaburi 139:23-24 ‘Mana, ndondora, umeny’umutima wanjye: Mvugutira, umeny’ibyo ntekereza: Urebe yuko harihw’inzira y’ibib’indimo, Unshorerere mu nzira y’iteka ryose.’
(4) Ubusabane n’abizera, no kwambariza hamwe
Ibyakozwe 2:42 ‘Bahoraga bashishikariy’iby’intumwa zigishaga, bagasangir’ibyabo, no kumanyagur’umutsima, no gusenga.’
Abaheburayo 10:23-24 ‘Dukomeze kwatura ibyiringiro byacu tutanyeganyega, kuko uwasezeranije ari uwo kwizerwa, kandi tujye tuzirikana ubwacu, kugira ngo duterane ishyaka ryo gukundana n’iry’imirimo myiza.’
Ibi byose ni ngombwa mu mbaraga z’Umwuka, ariko ni iby’ingenzi ku kugendera mu Mwuka kw’umuntu, ku kwizera, no ku bugingo bushingiye ku Mwuka. Izi nyigisho zo muri Bibiliya zashyizweho n’Imana ngo ziteze imbere kandi zimenyereze kugenda umuntu yishingikirije Imana mu kwizera. Nubwo bitagomba gukorwa hakurikijwe iby’amategeko, iyo dusuzuguye ibi bintu, tuba tuzimije Umwuka tugira ubugingo butiyegurira Imana cyangwa ubugingo butizera. Dukunze gushaka kubaho tumurikirwa n’ibishishimuzo twikoreye, twishingikirije ukuboko kwa kamere (imbaraga z’abantu), kandi twiyubakira amariba yacu (Yesaya 50:1-11; Yeremiya 17:5).
Umwanditsi w’Abaheburayo atwereka isano y’ingenzi hagati yo kwumva buri munsi ijwi ry’Umwuka w’Imana riva mu Ijambo ry’Imana, no kugira umutima wiyegurira Imana kandi wizera - umutima ufite kwizera kwa ngombwa ku kugendera mu Mwuka. Yerekana iri sano mu Baheburayo igice cya 3 n’icya 4.
Icya mbere, hari imbuzi ku byo kutumva ijwi ry’Umwuka bitera umutima winangiye w’utizera. Kwizera kuzanwa no kwumva Ijambo ry’Imana.
Abaheburayo 3:7-8 na 15: ‘N’uko rero, nk’uk’Umwuka Wera avug’ati: Uyu munsi ni mwumv’ijwi ryayo, 8 Ntimwinangire imitima, nk’uko mwayinangiye mu gihe cyo kurakaza, Ku munsi wo kugerageza mu butayu ... 15 Nk’uko bivugwa ngo: Uyu munsi ni mwumv’ijwi ryayo, Ntimwinangire imitima, nk’uko mwayinangiye mu gihe cyo kurakaza.’
Abaheburayo 3:12 ‘Nuko bene Data, mwirinde, hatagir’uwo muri mw’ugir’umutima mub’utizera, umutera kwimur’Imana ihoraho.’
Abaroma 10:17 ‘Dore, kwizera guheshwa no kwumva, no kumva kukazanwa n’ijambo rya Kristo.’
Icya kabiri, nko kwikingira kugira umutima utiyegurira Imana, umutima winangiye w’utizera, hari guterwa inkunga ku bw’ubusabane n’abizera (umurongo wa 13 na 10:23-24), no gukenera Ijambo ry’Imana ubwaryo aho ijwi ry’Umwuka w’Imana ryumvikanira buri gihe.
Abaheburayo 4:12 ‘Kukw’Ijambo ry’Imana ari rizima, rifit’imbaraga, kandi rikagir’ubugi burut’ubw’inkota zose, rigahinguranya, ndetse kugez’ubgo rigabany’ubugingo n’Umwuka, rikagabany’ingingo n’umusokoro, kandi rikabangukira kugenzur’iby’umutima wibwira, ukagambirira.’
Petero nawe avuga nk’ibyo muri1 Petero 2:1-2,‘
“Nuko mwiyambur’ igomwa ryose n’ uburiganya bwose n’ uburyarya n’ishyari no gusebanya kose, 2 mumere nk’ impinja zivutse vuba, mwifuz’ amata y’ Umwuk’afunguye, kugirangw’ abakuze, abageze ku gakiza:”
Petero avuga ibyo gukora ‘ku byerekeye agakiza’. Kubera ko ijambo ‘agakiza’ ryerekeye kurinda cyangwa gutabara bitewe n’igice riba ririmo (reba mu Ibyakozwe 7:25; 27:34, Abafilipi 1:9; Abaheburayo 11:7), rikwiriye kumvikana biturutse mu gice ririmo. Urugero, mu Baheburayo 11:7 rikoreshwa ku gutabarwa kwa Nowa n’umuryango we bakizwa umwuzure.
Aha muri 1 Petero 2:2, Petero ntiyanditse ku byo kubona ubugingo buhoraho cyangwa kwinjira mu ijuru. Ahubwo, yanditse ku byerekeye kwezwa umuntu anyuramo (igice cya kabiri cy’agakiza). By’umwihariko, gutabarwa cyangwa kuvanwa mu nzira za kamere zivugwa mu murongo wa mbere. Kandi kubera ko gutabarwa kuva mu mbaraga z’Umwuka, nk’Umwuka w’ukuri, Umwuka Wera ntakora yitandukanyije n’Ijambo ry’ukuri.
Hakenewe rero gusonzera ibyubaka umubiri n’indyo ya buri gihe y’ ‘amata y’Ijambo ry’Imana’, gihamya igaragara y’ubugingo bwiyeguriye Imana butandukanye n’ubuzimya Umwuka mu mibereho y’ubwigenge. Ibuka itegeko ‘ntimukazimye Umwuka w’Imana’ (1 Abatesalonike 5:19) rikurikiwe na ‘ntimugahinyure ibihanurwa’, byerekeye kwamamaza ukuri kw’Imana, guhwanye kuri twe muri iki gihe n’Ijambo ry’Imana. Ukuri kwo muri 1 Petero 2:2 gushobora no kubonwa muri Yakobo 1:1 nimirongo ikurikira.
Mukuzirikana ibyo gukura cyangwa gukomera, igishushanyo gikurikira cyerekana ubugingo bushingiye ku Mwuka.
Inyigisho zikurikira zizibanda ku nyigisho zo kwizera ko mu Ijambo ry’Imana (kwiga Bibiliya, gusenga, kuramya, n’ibindi) zifasha mu kugira ubugingo bwiyeguriye Kristo mu kwizera Umwuka uba muri twe n’umurimo We hamwe n’ubuyobozi bwe mu bugingo bw’umwizera.
54 Ryrie, The Holy Spirit, p. 67.
55 Daniel B. Wallace, Selected Notes of New Testament Greek, 4th Edition, p. 65.
56 William D. Lawrence, Class Notes, Dallas Theological Seminary, 1993, p. 11-14.
57 Ryrie, The Holy Spirit, p. 93-94.
58 Oswald J. Sanders, Spiritual Leadership, Moody Press, Chicago, 1986, p. 101.
59 Lawrence, pp. 11-13.
60 Lawrence, pp. 11-14.
61 Lawrence, pp. 12-13.
62 Lewis Sperry Chafer, He That is Spiritual, Zondervan, Grand Rapids, 1967, p. 86.
63 Chafer, He That is Spiritual, p. 87-88.
64 The Ryrie Study Bible, NASB, Moody Press, Chicago, 1976, 1978, pp. 1712-1714.
65 Fritz Rienecker, A Linguistic Key To The New Testament, edited by Cleon L. Rogers, Jr., Regency, Grand Rapids, 1976, p. 393.
Related Topics: Basics for Christians


c: text/html

text:
Umukobwa uri mu kigero cy’imyaka 26 yabonye umunyakuru Murindahabi Irene yikubita hasi, amusaba ko bifotozanya dore ko yari atamubona imbonankubone kandi amakunda byasaze.
Mu ijoro ryo kuwa 01 Ukuboza 2017, nibwo Itsinda ry’abakobwa b’abaririmbyi Charly na Nina bakoze igitaramo cyo kumurika umuzingo w’indirimbo wabo wa mbere (Imbaraga), cyari cyahuruje abantu benshi cyane.
Ubwo igitaramo cyari kigeze hagati, Umunyamakuru wa Radio na Televiziyo Isango Star, Murindahabi Irene, yavuye mu mwanya yari yicayemo imbere arasohoka ajya hanze gato.
Mu kugaruka yaciye ahari hahagaze abafana bari bishyuye ibihumbi 5, akubitana n’umukobwa uri mu kigero cy’imyaka 26, wari wasohokanye n’umusaza w’umuzungu, maze ahita amwikubita imbere, aramubyutsa aramuhobera arira nuko amwifotoreza umunyamakuru abona gukomeza.
Ntitwabashije kuganira n’uyu mukobwa, ariko mu kiganiro Eachamps yagiranye na Irene Murindahabi yatubwiye ko uyu mukobwa nta kindi yashakaga uretse kumukoraho gusa kuko yari asanzwe akunda ibiganiro bye.
Yagize ati “yarariraga gusa ngo ni ndeke ankoreho , mugenzi we ni we wambwiye ko ankunda cyane, bansaba ko twifitozanya ndumva ntabindi.”
Murindahabi Irene yakomeje avuga ko kuba hari aba abakobwa bamubona bagafatwa n’amarangamutima ageze kuri urwo rwego, bitamutera ubwiyemezi ahubwo bituma arushaho guca bugufi.
Yagize ati “Nshima Imana kuko niyo yangize uwo ndiwe iyo mbibonye abantu banyereka ko banyishimira ndushaho guca bugufi kuko nziko biriya bishobora gutuma umuntu ata umurongo akumva ko arenze kandi burya nta muntu Ku Isi ukwiye kuba atyo Imana niyo nkuru”
Iby’abakobwa bakunda abasore b’ibyamamare kugeza n’aho basa n’abatakaza ubwenge, bimaze kwigaragaza cyane mu Rwanda dore ko no minsi yashize ubwo The Ben na Meddy bazaga gutaramira i Kigali abakobwa bamwe barize ayo kwakiraka bagakizwa no guhoberana nabo.
Murindahabi Irene avuga ko gukundwa n'abakobwa bitamutera ubwiyemezi

robotstxt: allowed

filter: keep


text:
Bifuza ibitekerezo byatuma nabo biteza imbere
Bamwe mu baturage bakennye cyane bo mu Karere ka Kamonyi barifuza ko ababegera bakabaha ibitekerezo byatuma bagera ku mishanga yo kwiteza imbere.
Kubera kujya mu mishanga badafite ubumenyi buhagije, hari abavuga ko bagiye bahomba ku buryo uwabatera inkunga akabaha n’ibitekerezo babasha kwiteza imbere.
Nirere Adela umwe mu bakennye cyane wo mu Murenge wa Musambira, avuga ko yigeze kuguza amafaranga mu kimina ariko akamuhombera kuko nta bumenyi buhagije bwo gucunga umushinga yari afite, bituma atabasha kwishyura inguzanyo yatse.
Avuga ko mu 2015 yari mu nzira yo kwiteza imbere ariko muri 2016 biramunanira, kandi akaba atakibona ibitunga umuryango we nta n’umwunganira afite kuko nta mugabo agira.
Agira ati “Umwaka ushize nahuye n’igihombo ku nguzanyo y’amafaranga ibihumbi 160Frw nari naragujije. Ubu narangiritse mu mutwe, kuko nabuze uwo ntakira, uwampa ibitekerezo byo mu mutwe nakongera ngacuruza nkishyura ariko nkabona ibyo kurya by’abana.”
Umuryango wita ku bababaye cyane, Gasore Serge Foundation watangije ibikorwa byo kwita ku bababaye cyane muri aka karere, ugaragaza ko hari ibikorwa byo kwita kuri bene aba bababaye cyane muri aka Karere.
Uwimana Jean Damascène uhagarariye Gasore Serge Fondation, avuga ko hatangiye ibikorwa byo kwita ku babaye kurusha abandi mu Murenge wa Musambira by’umwihariko kubishyurira amafaranga y’ubwisungane mu kwivuza.
Ati “Twifuza ko twabona abantu nk’aba kuko ari bo umuryango wacu ushaka gufasha, bagatera imbere bakava mu kiciro bakajya mu kindi, bakamenya kwihangira imirimo kandi tuzafasha abatari bakeya”.
Ku ikubitiro abakennye cyane bo mu Murenge wa Musambira 30 barihiwe ubwisungane mu kwivuza bw’amafaranga ibihumbi 90Frw, kandi ko hazakorwa n’ibigamije iterambere ku buryo n’ibibazo by’ubukene bukabije byatekerejwe.
Mu bindi bikorwa uyu muryango uzakorera muri Kamonyi harimo kubaka ibigo nderabuzima bizajya byita ku batishoboye, kubaka amashuri no guteza imbere impano z’abana batoya mu mikino ngororamubiri, ubugeni n’ubuhanzi.


text:
Umujyi wa Kigali watangaje ko bitarenze tariki ya 31 z’uku kwezi kwa Werurwe 2013, abaturage bagera ku bihumbi 10 mu Mujyi wa Kigali bagomba kuba bimutse aho bari batuye, mu kubarinda guhitanwa n’ibiza, ariko bazimurwa nta ngurane y’ubutaka babonye kuko ngo ubutaka ari ubwa Leta.
Mu kiganiro n’abanyamakuru, Umuyobozi w’Umujyi wa Kigali, Fidele Ndayisaba, ari kumwe n’abayobozi b’Utureretw’Umujyi, kuwa 27 Werurwe 2013, yasobanuye ko aba bagiye kwimurwa shishi itabona bitewe n’uko aho batuye hateye impungenge, zishobora gutuma ubuzima bwabo bujya mu kaga biturutse ku biza muri iki gihe cy’imvura y’itumba.
Abenshi mu bazimurwa batuye mu duce twa Gatsata, Gisozi, Kimihurura, Remera na Kacyiru.
Ndayisaba yasobanuye ko muri rusange abaturage bagomba kwimurwa, bagera mu ku bihumbi 10, bagabanyijemo ibice bibiri, ati ” Hari 4,500 baba mu nzu bakodesha, abandi 5,400 bafite inzu zabo, muri abo bose harimo 1,500 batishoboye bakwiye gufashwa na Leta hamwe n’abaturage”.
Uyu Muyobozi yongeyeho ko hari abazimurwa bakaba bajya ahandi bagakodesha, abandi bakajya kugura ibibanza, naho abatishoboye bakazafashwa.
Ku kibazo cyo kuzahabwa ingurane, Ndayisaba yasobanuye ko izahabwa umuntu ufitemo ibikorwa, wahawe ibyangombwa mu buryo bwemewe n’amategeko, kandi akabihabwa n’ubifitiye uburenganzira, ariko ubutaka bwo ngo ntibuzishyurwa kuko ari ubwa Leta. Yibukije ko icyihutirwa ngo atari guhabwa ingurane ahubwo ari ugutabara abaturage barindwa ibiza.
Ku kibazo cy’abashyize ibikorwa byabo mu butaka bwa Leta mu buryo butemwe n’amategeko, bo ngo bazirengera inkurikizi zabyo n’uwabibemereye.
Ku bafite inzu zikomeye, Umuyobozi w’Akarere ka Kicukiro Paul Jules Ndamage, yasobanuye ko umuntu wese utuye ahantu hashobora guhura n’ibiza agomba kuzimuka. Aho yatanze urugero rw’aho INILAK yubatse mu gishanga cya Kagina.
Iki gikorwa cyo kwimura aba baturage kizatwara miliyari zigera kuri 56 z’amafaranga y’u Rwanda azava mu muganda w’abaturage bafatanyije na Leta. Abazimurwa bahawe itariki ntarengwa yo ku wa 31 Werurwe 2013, abadafite ubushobozi bakazashakirwa aho gutura.


text:
1. Itorero ADEPR
Itorero rya Pantekote ryo mu Rwanda ADEPR, ryavutse mu 1940, ritangira umurimo w’ivugabutumwa bwiza i Gihundwe mu Karere ka Rusizi, Intara y’Iburengerazuba, ritangijwe n’Abamisiyoneri baturukaga mu gihugu cya Suwede.
Ubu Itorero ADEPR rikorera hose mu gihugu, rikaba rimaze kugira abayoboke barenga miliyoni. Rifite abakozi 4979 bakorera ku nzego zaryo zose kuva ku Mudugudu kugera ku Biro Bikuru.
1.1 Intumbero
ADEPR ifite intumbero yo kuba “Itorero rirangwa n’imbaraga, ibimenyetso n’ibitangaza by’Umwuka Wera kandi ry’intangarugero mu ivugabutumwa bwiza, urukundo, ubusabane busesuye n’iterambere ryuzuye mu bayobozi, abayoboke n’abandi bagenerwabikorwa baryo. (Ibyakozwe n’Intumwa 2:43-47)
1.2 Inkingi ngenderwaho
Mu rwego rwo gushyira mu bikorwa intumbero yayo, ibikorwa by’Itorero ADEPR byubakiye ku nkingi 4 z’ingenzi :
Ivugabutumwa
Ubukungu n’Iterambere
Imibereho myiza
Kwagura imibanire y’Itorero n’izindi nzego
2. IBIMAZE KUGERWAHO
2.1 IVUGABUTUMWA
Itorero ADEPR rimaze guhindura ubuzima bw’abantu benshi binyuze mu nyigisho zishingiye ku ijambo ry’Imana.
Mu myaka 75 rimaze rivuga ubutumwa, rikorera muri buri Kagali mu Rwanda. Ibyo byagezweho kubw’umuco w’ubwitange uranga abanyetorero. (Kubwiriza ubutumwa bwiza, kubaka insengero, kugura ibikoresho bya muzika, gufasha abatishoboye n’ibindi).
2.2 Ubukungu n’Iterambere
Mu rwego rw’ubukungu n’Iterambere ry’Abaturage, ADEPR imaze kubumbira hamwe abanyarwanda mu matsinda ibihumbi bitatu na magana ane na mirongo itanu n’atandatu (3,456) yo kuzigama no kugurizanya, imaze kandi kubaka ibigo binyuranye bikoreshwa mumahugurwa no gucumbikira abashyitsi.
Ubu ADEPR yateruye umushinga munini ku Gisozi wo kubaka Icyicaro cy’Itorero, Hoteli, Urusengero, Inzu mberabyombi, Sitade izajya ikoreshwa mu ivugabtumwa, Isomero na Sitidiyo ya Radiyo na Teleiziyo.
2.3 Imibereho myizaMu bijyanye n’imibereho myiza, ADEPR yita cyane ku buvuzi, uburezi no gufasha abatishoboye.
Ubuvuzi : Ibitaro by’Akarere ka Bugesera byubatswe na ADEPR, kandi bicungwa ku bufatanye bw’Itorero ADEPR na Leta. ADEPR kandi ifite ibigo nderabuzima bine mu gihugu.
Uburezi : Itorero ADEPR ryihatiye guteza imbere uburezi, rikaba rifite ibigo by’amashuri y’inshuke 37, abanza 160, ay’imyuga 2 n’ayisumbuye 56. Harateganywa na Kaminuza.
ADEPR ikora n’igikorwa cyo kwigisha gusoma, kwandika no kubara dore ko icyo gikorwa cyabaye indashyikirwa ku rwego rw’isi. ADEPR imaze gutwara kabiri igihembo cyo kwigisha gusoma, kwandika no kubara ku rwego rw’isi.
ADEPR ifite amashuri ya Bibiliya y’ibanze n’ayo ku rwego rwisumbuye, n’ishami rya Kaminuza rya Tewolojiya (FATEK). Ayo mashuri ya Bibiliya yose agamije kongerera ubushobozi abafite umuhamagaro w’Ivugabutumwa.
2.4 Kwagura Imibanire y’Itorero n’izindi nzego
Kuva ADEPR yatangira, yihatiye kubaka imibanire n’inzego z’imbere mu gihugu no hanze yacyo.
Imbere mu gihugu : ADEPR ni Umunyamuryango w’Inama y’Abaporotesitanti mu Rwanda (CPR) ndetse n’indi miryango ya gikristo y’Ivugabutumwa nka Peace Plan, Umuryango wa Bibiliya mu Rwanda (BSR), Umuryango w’Abasoma Bibiliya mu Rwanda(LLBR). ADEPR kandi ifatanya n’indi miryango ya gikristo mu gutegura ibikorwa by’ivugabutumwa byagutse.
Hanze y’Igihugu : ADEPR ni umunyamuryango mu ishyirahamwe ry’Amatorero ya Pantekote muri Afurika y’Iburasirazub a no Hagati (UKIAMKA). Ifitanye kandi ubufatanye n’imiryango nka :
PMU
USAID/Global Communities
Global Help to Heal (GHH)
CRS
Global Fund
Care International
FIDA International
Amatorero ya Pantekote yo muri Canada
Hope International
Compassion International
N’indi...
Inzego z’Ubuyobozi muri ADEPR zigizwe n’Inteko Rusange, Inama y’Ubuyobozi, Biro Nyobozi, Ururembo, Itorero ry’Akarere, Paruwasin’Umudugudu.


text:
Mu rwego rwo gukomeza gushaka icyateza imbere umunyarwanda aho ari hose, twasanze ari ngombwa ko twashinga webusayiti www.shikamaye.com izunganira iyi shikamaye.blogspot.no. Ikirangajwe imbere kikaba ari ugukoresha ikoranabuhanga kugirango twiyubake tunubaka n'ejo hacu hazaza heza. Turi mu gihe ibintu bihinduka buri munsi kubera iryo koranabuhanga; niyo mpamvu natwe tugomba guhora dushakashaka kugirango tugendane n'izo mpinduka. Kera abacuruzi bamamazaga ibikorwa byabo ku maradiyo no mu binyamakuru byandikirwaga ku mpapuro, ubu iki gikorwa cyahawe umwanya munini kuri webusayiti. Kwiga, ubu ntibikiri ngombwa ko umuntu yicara ku ntebe y'ishuri, hari uburyo bwinshi bwifashisha interineti bugatanga amasomo yo mu nzego zose ahesha abayakurikira impamyabumenyi zifite agaciro nk'izo mu mashuri asanzwe tuzi. Ni muri urwo rwego rero twatekereje ko iyi webusayiti nshya www.shikamaye.com yakwibanda ku bikorwa byo gufasha abanyarwanda b'ingeri zose bazayisoma, mu kwiyubaka. Kubera ibyo, shikamaye.com izajya ikora nka Magazine, ikazibanada kuri ibi bikurikira:
Umuco, ubukungu, imyifatire-muntu, iyobokamana, uburezi, akazi, politike, n'ibindi.
Rugikubita, tuzahera kuri gahunda y'uburezi n'umuco aho twihaye gahunda yo gutanga amasomo y'ururimi rw'ikiswahili ku bantu bose bayifuza, kandi tukabikora ku buntu.
I. Dore gahunda y'ayo masomo uko iteye:
1. Hagamijwe iki?
Guha umusingi w'ururimi umunyeshuri twibanda cyane cyane kuri Grammar kuva ku wa mbere tariki ya 10/3/2014 kuugeza tariki ya 10/9/2014 ku buryo uzaba arangije icyi cyiciro cy'abatangizi ashobora gusoma inkuru mu kiswahili akayumva neza akaba yayisobanura mu kinyarwanda.
2. Bizakorwa gute?
a) Mu batangizi: mu gihe kingana n'amezi 6 bazajya basanga amasomo ku rubuga ahantu habigenewe, basangeho n'umwitozo. Abashaka ko umwarimu abakurikirana mu myitozo, ni ukuvuga bakayikora akayikosora akaboherereza ibisubizo bazajya bariha US Dollar 20 cyangwa angana nayo ku kwezi. Hazakoreshwa rimwe na rimwe amashusho kugirango isomo ryumvikane neza. Muri Grammar, hashobora kwifashishwa igifransa n'icyongereza kugirango uwiga arusheho gusobanukirwa.
b) Niba hari abashaka guhita batangira mu cyiciro cyo hagati ( intermediate), aha kuko hagomba abarimu babiri cyangwa 3 umunyeshuri agomba gutanga US dollar 60 cayangwa angana nayo ku kwezi, azigishwa Grammar, composition+ no kuganira asobanura kubyo yanditse n'umwarimu umwe cyangwa 2 icyarimwe. Hano hazifashishwa Skype(Group video calls, Group screen sharing) na Team viewer.
3. Ese hari impamyabumenyi zitangwa?
Nta mpamyabumenyi tuzatanga, twebwe akazi kacu ni ukugufasha kwifasha, usibye ko twaguha icyemezo ko warangije ayo masomo mu gihe watsinze ibizame uzahabwa n'imikoro ya hato na hato.
II. Gahunda zindi zatangwa habonetse abaziyandikishaho:
Ikinyarwanda( abana kuva ku myaka 5 kugeza 16 y'amavuko), SPSS, Linear programming, Evaluation des Projets.
III. Ese ibyo twakoraga kuri shikamaye.blogspot.no bizahinduka?
Iyi webusayiti nshya: www.shikamaye.com izaba yigenga. Gahunda mufite kuri iyi isanzwe izakomeza nkuko bisanzwe kandi tugiye gushyiramo ingufu kurushaho. Iyi nshya izajya ivuga nayo kuri politike, ariko hakoreshejwe uburyo nakwita ikinamico nka bimwe Gatendo na Baziguketa bababagezagaho muri shikama.fr umwaka ushize.
III. Ese shikama.fr yo izamera ite?
Shikama.fr izafungwa mu mpera z'ukwezi kwa Mata nitumara kwimura amadosiye yose ayiriho. Niba hari ushaka kuyigura, yabivuga hakiri kare akatwandikira kuri nkusijo@gmail.com
.
IV.Ese hari izindi gahunda zadufasha mufite?
Hari peji( Page) yo kwamamaza. Ufite icyo ushaka kwamamaza watwoherereza ibyo ushaka ko twamamaza, dushobora kuguca kuva kuri USD1 kuzamura.
V. shikamae.com izaba ikora gute mu rwego rwa tekinike.?
Shikamaye.com izaba ikora nka Magazine nkuko nabivuze hejuru. Inyandiko zahise ntaho zibikwa nkuko musanzwe mubimenyereye ku mbuga zisanzwe. Peji ya mbere iba ikubiyemo ibintu byose biri ku yandi mapeji: ukanda aho ushaka gusoma, ugahita ugera kuri Peji usoma ku buryo burambuye.
Ikindi gishimishije ni uko ishobora gukorwaho n'abantu batandukanye bari hirya no hino ku isi icyarimwe, hifashishijwe Tableau de bord ( Control Panel) kabuhariwe, ku buryo umunyamakuru runaka ahabwa uruhusa rwo gukora umurimo uyu n'uyu kuri webusayiti. Urugero: hari nk'uba yemerewe kwandika gusa, n'undi wemerewe kwandika no gukosora , uwemerewe kugeza inyadiko ku basomyi,cyangwa se uba ashobora kubikora byose. Kubera iri koranabuhanga rero, mushobora kubona inyandiko nyinshi mu gihe gito habonetse amikoro yo kubona abanyamakuru bahagije .
VI. Shikamaye .com ikeneye inkunga yanyu.
Nkuko tubivuze hejuru, dukeneye abanyamakuru b'umwuga benshi, ariko bidashobotse kubona benshi dushoboye no guha ubushobozi abahari: Gatendo A., Baziguketa F., na Bwiza M., ntacyo byaba bitwaye. umunyamakuru aba akeneye gukora ingendo za buri kanya ajya gutara amakuru. Kujya aho igikorwa cyabereye, guhura n'abo akeka ko bashobora kuyamagezaho. Aba kandi akeneye interineti n'amashanyarazi, ndetse na laptop, ibi byose bikaba bihenda mu Rwanda. Aba kandi agomba kujya mu masomero atandukanye ahenshi bisaba kuba warayiyandikishijemo.Hejuru y'ibi byose kandi, umunyamakuru aba agomba gutunga n'umuryango we.
Niba wumva hari icyo inyandiko z'abo mvuze hejuru zikumariye, n'u Rwanda muri rusange, wikabakabe utange uko wifite, maze ujye ku rubuga www.shikamaye.com mu nguni y'iburyo kuri Peji itangira, urahasanga uburyo watwoherereza iyo mfashanyo ukoresheje uburyo bugezweho muri urwo rwego, kandi butekanye ku isi PaY Pall Tubaye tugushimiye.
Ni aho kuwa mbere kuri shikamaye.com
NKUSI Yozefu
shikamaye.blogspot.no
Shikama Ku kuri na Demukarasi (SKUD)
If
r


text:
Kayonza: Gahunda y’ijisho ry’umuturanyi iri kugira uruhare mu kugabanuka kw’ikoreshwa ry’ibiyobyabwenge
Ikoreshwa n’ikwirakwizwa ry’ibiyobyabwenge riri kugabanuka mu karere ka Kayonza kubera gahunda ya leta y’Ijisho ry’umuturanyi. Akagari ka Kabura mu murenge wa Kabarondo wo mu karere ka Kayonza, kazwiho kuba karahoze ari indiri y’abaturage bateka Kanyanga bakanacuruza ibindi biyobyabwenge binyuranye birimo n’urumogi.
Bamwe mu batuye muri ako kagari bavuga ko abengaga inzoga ya kanyanga batangiye gucika intege, ahanini kubera gahunda y’ijisho ry’umuturanyi. Ijisho ry’umuturanyi riba rireba buri muturage wese ukoresha, ucuruza cyangwa ukwirakwiza ibiyobyabwenge, bigatuma ababikoraga babireka ngo batabonwa n’ijisho ry’umuturanyi nk’uko Kaneza Vedaste w’i Kabura abivuga.
Uretse abaturage bemeza ko ijisho ry’umuturanyi ryatumye ibiyobyabwenge bigabanuka mu mu bice bitandukanye by’akarere ka Kayonza, umunyamabanga nshingwabikorwa w’umurenge wa Kabarondo Ntirenganya Gervais, avuga ko hari intambwe ishimishije imaze kugerwaho mu kugabanya ikoreshwa n’ikwirakwizwa ry’ibiyobyabwenge.
Agira ati “Mu minsi yashize iyo twakoraga umukwabo twafataga abantu benshi benga inzoga ya Kanyanga, ariko ubu bigaragara ko biri kugenda bicika kuko n’abaturage ubwabo bamaze gusobanukirwa n’ububi bw’ibiyobyabwengeâ€
Uwo muyobozi yongeraho ko n’ubwo bigaragara ko ikoreshwa ry’ibiyobyabwenge riri kugabanuka ababyeyi n’abayobozi mu nzego zose bakwiye gufatanya kugira ngo n’ahakiri ibisigisigi by’ibiyobyabwenge bihashywe burundu.


text:
Nyamagabe: Abayobozi bakwiye gukora nk’ikipe bakuzuzanya-Mayor.
Mu muhango wo gukora ihererekanyabubasha hagati y’abanyamabanga nshingwabikorwa bahinduriwe imirenge bayoboraga wabaye kuri uyu wa gatatu tariki ya 02/01/2013, umuyobozi w’akarere ka Nyamagabe, Mugisha Philbert yasabye abakozi b’imirenge gukorera hamwe bakuzuzanya mu nshingano zabo.
Umuyobozi w’akarere aganira n’abakozi b’umurenge wa Musange, yababwiye ko mu gihe abakozi batuzuzanya, umutekano, iterambere ry’abaturage n’imibereho myiza byose bitagerwaho kandi biri mu byo bagomba guharanira.
Umuyobozi w’akarere yagize ati: “iyo abantu bari kuruziga bafatanye amaboko bakururana umwe akaza kurekura bose baragwaâ€, Mugisha.
Abayobozi ngo bakwiye gufatanya bagakoresha amahirwe atandukanye bafite aho bayobora nka Gahunda ya VUP (Vision 2020 umurenge program), ubudehe, n’ibindi bitandukanye maze bagaharanira kuzamura imibereho y’abaturage.
Mugisha yagize ati: “Iyo abayobozi bameze neza abaturage ntibashobora kubananiraâ€.
Inzego zitandukanye zifatanya n’abayobozi b’imirenge ndetse n’abavuga rikumvikana (opinion leader) bo mu mirenge itandukanye, nabo basabwe kugira uruhare mu gufasha abayobozi b’imirenge kugera ku nshingano zabo zo guteza imbere abaturage n’imiyoborere myiza.
Abaturage b’umurenge wa Musange bashimiwe uruhare bagira mu gufatanya n’abayobozi mu bikorwa bitandukanye bya buri munsi, ariko basabwa gukomeza ubwo bufatanye no kongeramo ingufu kuko abayobozi ntacyo bageraho badafatanije n’abaturage.
Abaturage kandi basabwe kurushaho kugira uruhare mu kwicungira umutekano kuko ariwo shingiro rya byose, nta nakimwe bageraho mu gihe umutekano wabo utabungabunzwe.


text:
Abantu basutse amaherena bakenera guhinduranya uburyo bayafungamo kuko akenshi bayamarana igihe kinini bikaba byaba byiza kugenda uhinduranya uburyo uyafungamo kugirango uhindure isura abantu bakumenyereyemo
Amadread ashobora gukorerwa insokozo nziza ku buryo wayajyana ahantu hiyubashye nko mu nama zikomeye z’ibigo bitandukanye ndetse hari n’abayasokoza neza bakayajyana mu bukwe batarinze gusukura ngo bakoreshe imisatsi muri salon.
Ni byiza kandi gukorera isuku amadreads kugirango atazamo umuhumuro mubi kandi ukagira umuntu umwe wizeye uzajya uyasubiramo mu gihe yatangiye gusaza kugirango asubirane isura.
Insokozo y’amadreads
Abantu basutse amaherena bakenera guhinduranya uburyo bayafungamo kuko akenshi bayamarana igihe kinini bikaba byaba byiza kugenda uhinduranya uburyo uyafungamo kugirango uhindure isura abantu bakumenyereyemo
Labels: umusatsi


text:
The Ben umaze iminsi ashyirwa mu majwi ko yakoresheje amavuta adasanzwe mu guhindura uruhu nyuma yo kugera muri Leta Zunze Ubumwe za Amerika aho yagiye mu 2010, yatangiye gushaka uburyo bwamufasha kongera kwirabura.
Uyu muhanzi yavuye mu Rwanda mu 2010 ajya kuba muri Amerika, yagiye ari umusore w’igikara kinoze ariko ubwo yagarukaga mu Ukuboza 2016 agitunguka ku Kibuga cy’indege benshi batunguwe no kubona asigaye afite inzobe ibengerana.
Nubwo hari amagambo yacicikanye ku mbuga nkoranyambaga no mu bitangazamakuru ko The Ben yitukuje ndetse asigaye yisiga amavuta yatumye uruhu rwe ruhinduka, we yabwiye Samedi Détente kuri Radio Rwanda ko ‘byamubayeho nk’impanuka’.
Yagize ati “Nabyita nk’uburangare bw’abahungu, ntabwo nigeze mbigiramo uruhare na gato. The Ben yongeye kuba Mugisha Benjamin, ntabwo nkisiga amavuta y’amazi ku mubiri.”
The Ben yashimangiye ko akigera muri Amerika yisigaga amavuta ku mubiri atazi neza ko azamugiraho ingaruka bityo nyuma yo kumenya ko agenda ahinduka inzobe yafashe umwanzuro wo guhagarika ubwoko bw’amavuta yakoreshaga mbere ahitamo kujya yisiga ayitwa ‘Vaseline’.
Ubu, yagannye mu baganga bamufasha kwita ku ruhu mu buryo bwo gushakisha uko yasubirana igikara yahoze afite mu myaka icumi ishize mbere y’uko yimukira muri Leta Zunze Ubumwe za Amerika.
Yagize ati: “Usa n’aho ubangamiwe, na mama wawe akakubaza ‘ese The Ben byakugendekeye gute’. Yego yarabimbajije […] ariko ubu nabonye umuganga umfasha gusobanukirwa uko mbigenza, ubu natangiye kongera kuba wa wundi.”
The Ben abazwa ku buzima yaciyemo muri Amerika mbere y’uko abona ibyangombwa bituma asohoka akagaruka mu Rwanda, yavuze ko yabaga mu muryango w’Abanyamerika[afata nk’ababyeyi be] bamwitagaho bakamumenyera buri kintu cyose.
Yemeza ko nta kandi kazi yakoze mu buryo bwo gushakisha imibereho, n’ako yakoraga ngo byari ugufasha uwo muryango mu ikompanyi yawo bwite. Ati :“Nabita nk’ababyeyi, mu by’ukuri sinigeze ngira ikibazo icyo ari cyo cyose […] Bari bahari muri gahunda yanjye yo kuba hariya muri Amerika.”
Abajijwe niba uyu muryango ari na wo wamuguriraga imyambaro n’ibindi byose umusore akenera mu buzima busanzwe, yagize ati: “Nabonaga amafaranga avuye mu Rwanda kubera Caller Tunes, baduhaga amafaranga hafi buri mezi atatu y’igihembwe njyewe na Meddy. Ayo mafaranga yakoraga ibintu byinshi, ubundi habagaho gahunda z’ubukwe, umuntu akifuza ko waririmba mu bukwe bwe hanyuma hakabaho kumvikana ikintu runaka.”
The Ben ngo aritegura gusohora indirimbo yakoranye n’abahanzi bakomeye muri Afurika barimo Say Shay wo muri Nigeria, Juliana Kanyomozi, Tiwa Savage ndetse ngo hari indirimbo afitanye na Ali Kiba, iyi ateganya kuyishyira hanze mbere yo gusubira muri Amerika.
Yavuze ko afite itsinda ry’abareberera inyungu z’ubuhanzi bwe rikorera mu Mujyi wa Chicago, iri niryo ryamufashije gukorana n’aba bahanzi bose n’indi mishinga afite muri iki gihe.


text:
Urwenya-Amategeko Agenga Abaswa mu Ishuri
Amategeko Agenga Abaswa mu Ishuri
1.Urajye ureba televisiyo igihe kirekire kugirango uze kubona icyo uvuga mu ishuri.
2.Ntukanezezwe nuko bagenzi bawe bacecetse ngo ni uko mwarimu ahari, uge ubashakira icyo kubabwira.
3.Ntukaganire n'abahanga ibyabo ni amasomo gusa.
4.Ntukifatanye n'abababajwe n'uko batsinzwe kuko si icyaha.
5.Ntugasubize mu ishuri kuko mwarimu abaza ibyo azi.
6.Ntukifuze kuba uwambere cyangwa kugira amanota menshi kuko bitera guhangayika no gukora cyane kandi binaniza umubiri.
7.Jya unezezwa na ducye kuko ibyinshi byotsa amatama.
8.Jya wishimira ko wabaye uwanyuma kuko na Bibiriya idusaba kwiyoroshya.
9.Urajye wicara inyuma kuko niho uba ufite umutekano n'uburenganira byo kuganiriza abandi bana.
10.Jya uberaho kuganiriza bagenzi bawe igihe cyose kuko na Bibiliya idusaba gukundana no guhora dusabana
Shyiraho Igitekerezo!
Subscribe to: Post Comments (Atom)


text:
Misa ni ikoraniro rihebuje ry’abayoboke ba Kristu bakikije umusaserdoti, bateze amatwi Ijambo ry’Imana kandi batura Igitambo cy’Ukaristiya” (Gatigisimu, No 144). Kubera ko Misa ari ryo sengesho rikuru igomba rwose gutegurwa neza kandi abagomba kuyigiramo uruhare bose bakabyitwararika.Niyo mpamvu Kinyamateka yabashakashakiriye byibura ibintu makumyabiri abantu bagomba kwitwararika. Ibyo bintu ni bimwe twakuye mu gitabo cy’Amategeko ya Kiliziya Gatolika (Code dedroit Canonique) ndetse no mu gitabo kivuga imihimbarize ya Liturujiya.
- Kutagira icyo urya byibura isaha imwe mbere yo kujya mu misa (Can. 919, &1), yewe no guhekenya shikereti ntibyemewe.
- Abana ntukabapfunyikire ibiryo si ubutembere uba ugiyemo. Keretse amata ku mpinja zitonka, amazi kuri Padiri n’abaririmbyi n’umurwayi.
- Kurya inzara, kunyeganyeza ibirenge no gukomeza ukora mu misatsi cyangwa wikorakora ku mubiri byerekana ko urangaye. Ni umuco mwiza kurangamira Imana gusa nturangazwe n’ikintu cyangwa umuntu.
- Ujye ukora mu mazi yahawe umugisha ukore ku kimenyetso cy’umusaraba winjiye unasohotse. Bitwibutsa Batisimu yatugize ibice by’umubiri umwe ari wo Kiliziya.
- Uge wambara bikwiye (Tugendere hamwe numero 510), Misa si ibirori byerekana imideli. Noheli na Pasika si iseruka ry’imideli ujye wambara bihuje n’ubuhamya bw’ukwemera kwawe atari ukugira ngo urangaze abandi.
- Ujye uza kare kandi wicare hafi bishoboka ya Alitari. Ntukaze mu misa icya kabiri Cyayo gishize; ntugahagarare hanze ya Kiliziya. Ntukage mu misa byo kwivuza cyangwa ngo utabazwa impamvu utagiyeyo.
- Telefoni nta narimwe igomba gukoreshwa mu misa, ari ukureba ubutumwa bugufi (message), guhamagara cyangwa kohereza ubutumwa bugufi. Ujye uyigumisha muri bucece nta butumwa burusha agaciro Misa.
- Igihe ibyicaro bibaye bike, abakiri bato bagombye guhagurukira ababyeyi batwite, abarwayi n’abasaza bahageze.
- Winjira unasohoka mu Kiliziya, Tera ivi ureba Taberinakulo. Kristu arimo ku bwawe iyo ugejeje ivi ry’iburyo hasi uba wemeye ko ari Umwami n’Imana yawe. Utabishoboye akunama. Hagati mu misa nunyura imbere ya alitari na taberinakulo wuname.
- Ujye uceceka mu Kiliziya. Ntukavuge ku byo abandi bambaye. Ntuba wajyanywe no guca imanza.
- Abana basakuza mwicaranye inyuma, kuko hari ubwo umwana arambirwa bigasaba ko umujyana hanze. Ntugakirane n’umwana mu misa birangaza abandi. Kandi unababuze gukinisha ibikoresho byo mu Kiliziya cyangwa ibikinisho byabo.
- Ujye utegura ituro ryawe mbere ya Misa. Kristu atubwira ko ukuboko kw’imoso kutagombye kumenya icyo Indyo ikora. Kugumana agaseke k’ituro uri gukura mu ikofi (porte monnaie) cyangwa kwigarurira mu giseke ntibikwiye. Ujye uza wateguye ituro ryawe.
- Nta gusinzira no kurota ku manywa, gusoma amakuru cyangwa kuvuga ishapule mu Misa. Tega amatwi Ijambo ry’Imana.
- Ubaha igitambo cya Misa. Igihe cyo guhagarara hasomwa Ijambo ry’Imana uhagarare no mu bindi bihe bigomba guhagarara. Upfukame mu gihe cya consecration uretse abarwayi, abasaza n’abafite abana. Niba utari bupfukame ufate umwanya aho udakingiriza abapfukamye kubona Yezu mu Ukaristiya.
- Wuname mbere yo guhazwa Ukaristiya Ntagatifu.
- Uvuge AMEN umaze guhazwa, Ukaristiya uyubahe ntuyite hasi cyangwa ngo uyikinishe mu kanwa.
- Ntugatahe Misa itarangiye, utegereze umugisha usoza ndetse n’indirimbo iwuherekeza. Uwavuye ku meza y’isangira rya nyuma rya Yezu n’intumwa ritarangiye nta wundi uretse Yuda.
- Isengesho nyuma ya Misa, ushimira Imana ku bw’umugisha w’igisagirane uronse. Jya wibuka ko hari benshi batabashije kuhagera kandi babyifuza.
- Utahe bucece. Byaba byiza usuhuje abandi ariko udasakurije abakiri mu Kiliziya.
- Ntukishimire ko Misa irangiye nk’aho yari igihano.
Duharanire kubaha Ukaristiya Ntagatifu, tuyihabwe kenshi kandi neza (nta cyaha gikomeye nishinja).
Padiri Leodegard Niyigena


text:
Mukamana Yvone umwe mu barangije muri iri shuri, avuga ko nyuma yo kurangiza kwiga amaso ayahanze mu kwigira yishyira hamwe n’abo barangizanyije, bakibumbira muri za koperative bagasaba inguzanyo bakihangira imirimo.
Nzeyimana Elie nawe urangije mu ishmai ry’icungamutungo, avuga ko mu byo agiye gukora nyuma yo kurangiza ari ukugana ibigo by’imari, kugira ngo abashe kubona inguzanyo nawe yihangire imirimo.
Agira ati “Baduha ubumenyi banatwigisha uburyo bwo kwiteza imbere. Mu gihe tuzaba tugiye ku isoko ry’imirimo twumva tuzabasha kwikorera ndetse natwe tukabasha no gutanga akazi ku bandi bashomeri.”
Umuyobozi w’iyi kaminuza Padiri Nyumbayire Faustin, asaba abarangije kwerekana koko ko bahakuye ubumenyi buzabafasha kudategereza kubona akazi ahandi ahubwo bakagenda bagakora baka aribo batanga akazi ku bandi.
Ati “Dutanga uburezi bujyanye n’uburere ikindi ubu twabafashije no kumenya ibijyanye n’ikoranabuhanga, kugira ngo babashe kuzabyifashisha mu bzima bwo hanze y’ishuri bagiyemo.”
Padiri nyumbayire abasaba gukomeza no kongera ubumenyi kuko kwiga bitarangirira muri kaminuza ahubwo aribwo bo ubwabo baba bagejeje igihe cyo kwiga byinshi.
Mu muhango wabaye tariki 5 Kanama 2016, kaminuza ya UTAB yahise iha abanyeshri baharangije impamyabumenyi zabo barazitahana, kugira ngo bibafashe guhita binjira mu isoko ry’umurimo.


text:
INYIGISHO
Ikitaweho nicyo kigira imbaraga!
Yajyaga arwanisha inkoko ebyiri ngo arebe iyanesha indi!Aramusubiza ati : “Handitswe ngo umuntu ntatungwa n’umutsima gusa, ahubwo atungwa n’amagambo yose
UBUZIMA
Uburyo 2 karemano wakoresha niba ufite amenyo y’umuhondo
Hari igihe usanga abantu bamwe na bamwe bafite amenyo yazanye ibara ry’umuhondo, bagakora ibishoboka byose ngo amenyo yabo asubire kuba
AMAKURU
AGASHYA MURI GOSPEL: Abana bavuka mu miryango y’abapasitori mu gikorwa cy’ivugabutumwa
Murwego rwo gufatanya n’ababyeyi babo umurimo mwiza w’ivugabutumwa batangiye umuryango w’abana bavuka mu miryango y’ababyeyi b’abapasitori bo muri Anglican mu
UBUHAMYA
Nta hantu kure Imana itakura umuntu
Nitwa IYAKABUMBYE Stephano nabaye imfubyi maze ukwezi kumwe mvutse ariko Imana ibana najye, inzara yaranyishe mfite imyaka 7 ariko sinigeze


text:
ABIFUZA GUKORANA NA TOP5SAI Mu BURYO BWA MOBILE STUDIO BAFASHWA IKI?
Iki ni kimwe mubibazo abantu benshi bakomeje kubaza ubuyobozi bwa TOP5SAI ubwo bwatangizaga serivisi nshya igamije kwegera aba clients bwise TOP5 MOBILE STUDIO, aho kuri ubu yaba chorale cyangwa se abahanzi kugiti cyabo batorohewe no kugera kuri rimwe mu ma shami ya yayo haba i Kigali cyangwa se i Musanze bagezwaho serivisi zaba izo gutunganya amajwi cyangwa amashusho aho batuye!
Aba ba clients rero bakaba bafashwa mubijyanye na tekiniki cyane cyane bagirwa inama byaba ngombwa bagashakirwa n’abatoza kugirango ibyo bakora bizaze bifite ireme kandi biri kurwego rushimishije


text:
Ubuyobozi bw’iri yandikiro bwemeza ko ari amahirwe ku bana bari hagati y’imyaka itatu na 10 yo gutyaza ubwenge, kumenya gusoma no gutinyuka kuvuga basangiza abandi inkuru zinogeye amatwi basomye muri ibi bitabo.
Umuyobozi wa Editions Bakame mu Rwanda, Agnes Gyr-Ukunda, yashimangiye ko ibi bitabo bine birimo icyitwa ‘Uruhimbi rwa Nyanka’ n’ikindi cyitwa ‘Akajangwe Buroho’, biri mu byafasha abana gutinyuka kuvuga.
Nyuma y’umuhango wo kumurikira abana ibi bitabo bishya, Agnes Gyr-Ukunda yagize ati “Igitabo kimara irungu umwana ari na cyo cyifuzo cy’ababikora ndetse n’abarezi n’ababyeyi, twagombye gufatanya twese kuko igitabo gifasha umwana arasoma akishima, akanezerwa, akabwira undi mwana ibyo yasomye bikamufasha gutinyuka kuvuga, umwana nk’uyu igitabo kimufasha gutyaza ubwenge no kumva afite ijambo mu bandi.”
Yakomeje ashimangira ko ibitabo byose byasohowe na Edition Bakame byanditswe mu buryo bufasha abana bakiri bato ndetse n’ingimbi gukurana ubwenge bushingiye ku muco nyarwanda.
Ibirori byo kumurika ibi bitabo byari byitabiriwe n’ababyeyi b’aba bana batumiwe, nabo bagaragaje ko bagenda babona inyungu zo gutoza umwana gusoma akiri muto.
Aba babyeyi bashimangira ko ari bwo buryo bwiza bwo kuzamura umuco wo gusoma mu banyarwanda.
Editition Bakame imaze imyaka 21 ikorera mu Rwanda ibitabo byakoze ku mitima ya benshi birimo “Humura shenge”, “Umukobwa w’ingona”, “Yifuje ubwiza”, “Abana b’inkubaganyi”, “Undutira abandi” n’ibindi.